Leez Rosli, Aepul Drama Band Selamat Bergelar Suami Isteri

Walaupun nama Leez Rosli tidak segah selebriti lain dalam dunia hiburan namun berita pernikahan beliau bersama tunangnya, Aepul (Drama Band) mendapat perhatian ramai beberapa hari yang lalu dan dalam satu majlis serba sederhana hari ini, dua hati ini telah disatukan.

BACA: Leez Rosli Bakal Nikah 27 Disember Ini, Percepatkan Yang Wajib

Rosliza binti Rosli, 27 atau lebih dikenali sebagai Leez Rosli & pasangan Noorsyaiful Md Zalaludin (Aepul Drama Band) telah selamat dinikahkan oleh bapa Leez sendiri iaitu, Encik Rosli.

Pasangan ini telah selamat diijab kabulkan dengan 3 kali lafaz dan telah disaksikan oleh Penolong Pendaftar Nikah Cerai dan Rujuk, Ustaz Muhamad Jalani Ahmad. Majlis yang dihadiri keluarga dan tetamu yang terdekat ini telah dijalankan di Masjid Salahuddin Al Ayubi, Taman Melati, KL.

Pihak lelaki memberi 9 dulang hantaran dan dibalas 11 dulang hantaran. Manakala mas kahwin berjumlah RM80 dan pasangan ini merahsiakan jumlah wang hantaran. Pasangan ini juga memilih Pulau Redang sebagai tempat berbulan madu kerana ingin kembali menggamit memori tempat pertama pertemuan mereka berdua.

Sekalung tahniah buat pasangan Leez Rosli dan suami, Aepul (Drama Band) kerana telah menjadi pasangan suami isteri yang sah dan kami di Rotikaya mendoakan agar pasangan ini berkekalan dan dikurniakan cahaya mata yang soleh dan solehah. (rtky/hfz)


Sara Ali Tak Akan Berbaik Dengan Fazura

Berpatah arang sungguh bunyi tajuk di atas namun itulah hakikatnya yang keluar sendiri dari mulut pelakon Sara Ali tentang hubungannya dengan Nur Fazura yang kini semakin renggang seperti diakui kedua dua belah pihak kini.

Namun, Sara Ali yang bercakap kepada mStar Online hari ini enggan mendedahkan apa puncanya mereka berdua kini sudah tidak serapat dahulu dan enggan mengulas lanjut malah meminta supaya semua persoalan diajukan sendiri kepada Fazura.

BACA: Fazura Tidak Berniat Burukkan Sara Ali Dalam Program Realiti Sendiri

“Saya tidak okay dengan dia dan tidak akan ok. Enough (cukuplah). Selebihnya saya tidak ada apa hendak komen. Entah. Saya tidak tahu apa benda. Tanya dia, jangan tanya saya,” ujarnya.

Terdahulu, menerusi ruangan komen di Instagram Sara Ali ada menulis yang tiada apa perlu beliau takutkan atas apa yang terjadi kerana Fazura bukannya Tuhan.

Berdasarkan apa yang dilaporkan media & kenyataan dari kedua dua pelakon ini nampaknya ada konflik yang serius antara Sara Ali dan Fazura. Peminat pastinya berharap yang perkara ini tidak berlarutan dan mereka boleh mencari kata sepakat. (rtky/m)


Ilya Buang Tinggalkan Sepahtu Kerana Tidak Mahu Jadi Beban

umaat lalu, pelawak Ilya Buang yang juga merupakan anggota kumpulan Sepahtu dalam saingan Maharaja Lawak Mega 2014 mengumumkan yang beliau menarik diri dari terus menganggotai kumpulan tersebut kerana tidak mahu terus menjadi beban.

Bercakap kepada mStar Online, Ilya Buang menjelaskan yang sejak beberapa minggu ini keadaan kesihatan beliau menjadi penghalang dirinya untuk memberikan idea dan cadangan kepada Sepahtu selain menjejaskan latihan untuk persembahan mingguan.

“Saya menarik diri dari kumpulan Sepahtu kerana memikirkan itu adalah jalan terbaik buat mereka teruskan perjuangan di MLM 2014. Selama beberapa minggu ini saya tidak menyumbang idea dan keadaan kesihatan saya kadang kala menyusahkan mereka untuk sesi latihan,” ujarnya.

Pelawak itu turut menafikan dakwaan yang tiada keserasian antara mereka bertiga sepanjang melakukan persembahan bersama dan berkata mereka sudah banyak kali muncul bersama untuk persembahan sejak Sepahtu menjuarai Raja Lawak 3 lagi.

“Saya faham Jep tertekan mencari idea setiap minggu dan adakalanya dia seperti murung tetapi tidak mahu berkongsi perkara itu. Sebagai orang agak berusia saya nampak kerisauan dia”

“Dia tidak meminta saya keluar daripada kumpulan itu tetapi saya faham-faham sendiri yang mana saya telah memberi tekanan pada mereka,” tambahnya lagi. (rtky/m)


Dafi AF Bahasakan Peminat di Instagram

Bukan mudah untuk seorang artis melayan kerenah peminat mahupun pengkritik setiap hari terutama di laman sosial. Seringkali di ruangan komen ialah spam daripada peniaga online namun kami tertarik dengan jawapan Dafi AF yang tampil bersahaja menjawab salah satu komen di Instagram miliknya berkaitan dengan percutian keluarganya ke China ketika ini.

Tidak mudah melatah, Dafi menceritakan kembali bagaimana kehidupan keluarga bapanya bermula bawah sehinggalah ke hari ini.

BACA: Dafi Usaha Keras Terbit Album Baru, Tak Harap Duit Dan Bantuan Bapa

Jika diteliti daripada jawapan Dafi, memang ada betulnya juga. Jika hidup sentiasa memberi alasan dan sentiasa melihat kesenangan hidup yang dikecapi orang lain secara negatif, sampai bila bila pun kita akan berada di bawah, ye tidak? (rtky/syfq)


Leez Rosli Bakal Nikah 27 Disember Ini

Pelakon filem Cerita Hantu Malaysia, Leez Rosli memberitahu yang dia akan bernikah pada hujung minggu ini, bersama tunangnya Aepul Drama Band. Dia yang telah bertunang pada tahun lepas mahu segerakan pernikahan mereka kerana sudah lebih setahun mengikat tali pertunangan.

“Saya sudah bertunang tahun lepas iaitu 11 Disember 2013 dan InsyaAllah akan bernikah pada 27 Disember ini. Saya akan bernikah dahulu dan majlis resepsi akan diadakan pada Februari depan & untuk majlis pernikahan ini, jemputan pun tidak ramai,” katanya sambil tersenyum.

Leez turut menjelaskan bahawa majlis resepsi perlu diadakan pada bulan Februari depan kerana dia dan Aepul mempunyai jadual kerja yang sangat padat pada bulan Januari ini.

“Majlis nikah sebenarnya sudah banyak kali tertangguh patutnya diadakan pada bulan 10 tetapi disebabkan jadual kerja yang padat membuatkan majlis ini tertangguh lagi. Untuk tidak membuang masa, kami menyegerakan dulu perkara yang wajib iaitu nikah terlebih dahulu,” ujarnya.

Leez Rosli Nafi Terasa Hati, Akui Populariti Kini Suam Suam Kuku

“Saya tak pernah terasa hati dengan pihak media, cuma saya sedar di mana diri saya. Saya juga tak menafikan yang saya ini suam-suam kuku, saya sendiri pun suka mengelak dari pihak media dan tak salahkan mereka sekiranya digelarkan suam-suam kuku. Bagi saya, biarlah peminat kenal saya menerusi karya lakonan sahaja,” tambahnya lagi. (rtky/hfz)


Siti Nurhaliza, Datuk K Bersanding Lagi

Siapa sangka, dalam sebuah majlis makan malam tahunan ‘Cahaya Cinta’ yang dihadiri oleh Dato’ Siti Nurhaliza dan suaminya, Datuk K di Johor Bahru baru-baru ini, tiba-tiba pasangan ini dijemput untuk bersanding buat kali kedua.

Dengan persiapan pelamin yang sangat cantik pada majlis tersebut, ditambah pula pakaian Siti dan juga Datuk K yang tak ubah macam pengantin, ternyata pasangan ini bagaikan tidak dimamah usia langsung. Manis mereka berdua di atas pelamin!

BACA: Siti Nurhaliza Terima Anugerah Vokal Terbaik AIM Buat Kali Ke-12

Gambar yang dikongsikan oleh Siti Nurhaliza di Instagram beliau ini memang mengundang rasa cemburu, bukan? Maklumlah sudah bertahun kahwin pun masih mampu nampak seperti pengantin baru. Apa-apa pun, kami di sini mendoakan agar pasangan ini kekal bahagia. (rtky/syfq)


Fazura Tiada Niat Burukkan Sara Ali

Menerusi siaran terbaru program realiti Facing Up To Fazura di saluran E! News Asia, Nur Fazura menceritakan mengenai persahabatannya dengan pelakon Sara Ali yang kini semakin renggang & ianya mendapat reaksi kurang senang sesetengah pihak.

Ada yang mendakwa Fazura sengaja membangkitkan perkara itu untuk memburukkan Sara Ali dan berpendapat konflik peribadi antara mereka tidak didedahkan kepada umum.

BACA: Nur Fazura Akui Menangis Tonton Babak Putus Cinta Dalam Filem Terbaru

Bercakap kepada Harian Metro, Fazura berkata beliau perlu berlaku jujur dalam program tersebut untuk apa sahaja topik yang dikeluarkan dan mengakui hubungannya dengan Sara Ali ketika ini biasa biasa sahaja dan ada berhubung baru baru ini.

“Kalau diamati kenyataan saya dalam program berkenaan saya tiada niat langsung memburukkan Sara. Saya cuma bercakap mengenai persahabatan kami yang semakin renggang kebelakangan ini. Hal itu sering ditanya peminat yang hairan kenapa sudah lama tidak melihat kami berdua”

“Kami baik-baik saja. Kami juga mengakui merindui antara satu sama lain. Namun, tiba tarikh 17 November itu, tiada khabar berita daripada Sara hinggalah sekarang,” ujar Fazura mengulas akan janji mereka berdua untuk bertemu November lalu.

“Bahkan terdengar pula cerita baru saya kononnya banyak buat salah dengan dia walhal sebelum ini dia yang mengakui buat salah dengan saya,” tambahnya lagi. (rtky/m)


Shah Iskandar Mengaku Kurang Disiplin

Dalam mengejar nama dan kegemilangan, memang payah dan sukar untuk seorang artis ingin mengaku kekurangan diri sendiri tetapi perkara tersebut berbeza bagi Shah Iskandar. Dia sendiri mengaku kadang kala dia lambat tiba ke lokasi penggambaran.

“Silap saya juga apabila tidak boleh merancang jadual kerja dengan betul. Dalam hal ini, semua orang pasti pernah melakukannya”

“Memang ada yang ‘complain’ tapi saya tidak salahkan mereka sebab itu salah saya sendiri. Lagi pula, saya memang belum berdisiplin sepenuhnya,” jelas Shah kepada pihak Media Hiburan.

Selain itu, pelakon ini juga turut memberitahu bahawa dia sedang mengenali seseorang & tempoh perkenalan mereka sudah menjangkau hampir setahun.

“Kami sudah berkawan sejak setahun lalu. Buat masa sekarang belum ada perancangan yang serius tentang perhubungan ini,” ujar Shah yang masih merahsiakan identiti wanita tersebut. Tak lama lagi, pasti akan tahu juga. Eh. (rtky/syfq)


Review: The Battle Of The Five Armies

The Hobbit: The Battle of the Five Armies (2014) merupakan filem sekuel sambungan dari 2 filem terdahulu An Unexpected Journey (2012) dan The Desolation of Smaug (2013). Selepas ini, anda sambung tontonan semula siri 3 buah filem The Lord of the Rings (2001, 2002, 2003). Maka lengkaplah sudah perjalanan cerita fantasi epik yang panjang berjela dari buku kanak-kanak The Hobbit dan novel The Lord of the Rings karya agung tulisan J. R. R. Tolkien. Kesemua filem itu jugalah yang telah berjaya menjulang nama pengarahnya Peter Jackson ke mata dunia.

Lantas adakah filem ketiga dan terakhir yang diadaptasi dari buku nipis The Hobbit ini menjadi penyudah yang memuaskan? Anda perlu pergi menonton di pawagam tempatan sekarang juga untuk menilainya sendiri.

The Hobbit: The Battle of the Five Armies asalnya diura-urakan akan berjudul The Hobbit: There and Back Again tetapi ditukar kerana kesesuaian isi kandung yang melibatkan peperangan di antara 5 puak yang berebut Lonely Mountain. Sila rujuk ulasan saya yang di tahun terdahulu, An Unexpected Journey (2012) dan The Desolation of Smaug (2013).

Pembukaan filem ini menyambung terus aksi-aksi berdebar bagaimana si naga Smaug dari imej janaan komputer dan suara latar serta ‘motion capture’ oleh Benedict Cumberbatch menyerang perkampungan Laketown. Kepada penonton yang tidak menonton prekuelnya, pasti akan agak terpinga-pinga kerana filem ini bersyarat kena menonton filem-filem The Hobbit yang lalu untuk memahami latar belakang ceritanya.

Kemudiannya ia dikembangkan bagaimana situasi segerombolan puak Dwarf yang diketuai oleh Thorin Oakenshield (Richard Armitage) serta Bilbo Baggins (Martin Freeman) di dalam Lonely Mountain yang kini menguasai semua emas yang ditinggalkan oleh Smaug. Thorin beriya-iya mencari seketul emas digelar Arkenstone untuk menjadi tanda khas bahawa dialah raja dan pewaris tunggal kerajaan Erebor yang sah. Itu cuma salah satu konflik yang disulam bersilih-ganti dengan berbagai lagi plot yang diheret dari filem terdahulu lalu ditembungkan, disatukan dan diselesaikan malahan digantung untuk berentetan ke siri filem The Lord of the Rings.

Sebagai filem finale, The Hobbit yang terakhir ini agak mengejutkan kerana ia merupakan filem terpendek durasinya 2 jam 24 minit sahaja berbanding kegemaran Peter Jackson membikin trilogi LOTR dan 2 filem The Hobbit terdahulu yang semestinya hampir atau lebih 3 jam. Bila difikirkan semula, filem ini juga antara filem yang paling ringkas konflik yang hendak diselesaikan kerana ia lebih memaparkan babak-babak peperangan sengit kesemua puak yang berebutkan emas dan kawasan Lonely Mountain untuk tujuan puak masing-masing.

Saya merasakan bahawa filem kali ini sekadar mengulang beberapa elemen dan formula trilogi LOTR dimana ketaksuban Thorin mencari Arkenstone seolah-olah kegilaan watak Gollum yang mencari cincin keramat One Ring yang terlalu hendak dimiliki. Bilbo Baggins juga membayangi perwatakan Frodo Baggins yang sentiasa menjadi penyelamat di tengah-tengah kemelut perebutan kawasan oleh semua puak yang bertelagah.

Kemunculan ahli sihir hebat Gandalf the Grey (Ian McKellen) pula seperti biasa menjadi orang tua yang penuh dengan kata nasihat dan amaran yang berbahasa berbunga-bunga di samping menunjukkan sekali-sekala kuasa tongkat saktinya.

Babak-babak peperangan yang menjadi taruhan utama filem ini, kadangkala dirasakan agak memenatkan untuk ditonton kerana sememangnya panjang tetapi ia merupakan kemestian filem terakhir ini kerana keperluan watak-watak yang ramai. Semua hero dari puak berbeza diberikan screen time silih-berganti Thorin dan puak Dwarf, Legolas Greenleaf (Orlando Bloom), Tauriel (Evangeline Lilly), Thranduil (Lee Pace), Bard the Bowman (Luke Evans) dan Radagast the Brown (Sylvester McCoy). Malahan watak-watak cameo dari filem LOTR akan datang iaitu Galadriel (Cate Blanchett), Elrond (Hugo Weaving) dan Saruman the White (Christopher Lee) juga muncul untuk memulakan konflik dengan Sauron!

Itu belum lagi dari puak penjahat. Ramai ya amat! Dalam erti kata lain, filem ini seumpama gabungan hero-hero dalam filem X-Men dan The Avengers versi Peter Jackson kot? Ia merupakan kepuasan maksima kepada fanatik siri filem The Hobbit dan trilogi LOTR. Jikalau J. R. R. Tolkien masih hidup pun beliau agaknya akan seronok menonton filem ini kerana terlalu meriah dengan perwatakan yang berbagai rupa dan kekuatan fizikal yang hebat serta tambahan watak-watak yang tiada di dalam kedua-dua buku.

Namun begitu dek kerana efek kesan khas visual yang keterlaluan untuk merealisasikan dunia fantasi di dalam filem ini, saya merasakan bahawa ada beberapa babak yang nampak begitu ketara hasilnya kelihatan imej janaan komputer yang bergerak seperti kartun, terutamanya babak-babak pertarungan Legolas menentang puak Orcs dan watak Bolg. Tetapi memandangkan ini filem epik fantasi mahal, tiada sesiapa akan peduli dengan kelemahan kecil sebegitu, kan?

The Hobbit: The Battle of the Five Armies (2014) memang padat dan sarat dengan babak-babak peperangan dan watak-watak yang sinonim dengan dunia fantasi di Middle Earth. Ia bukan sekadar cerita si kerdil Hobbit, Bilbo Baggins sahaja. Ia kisah kerakusan kuasa, ketamakan harta dan perebutan kawasan jajahan di antara 5 puak yang hebat-hebat. Walaupun jauh di sudut hati saya terfikir juga, emas yang berlonggok di dalam Lonely Mountain itu seeloknya dijaga oleh si naga Smaug selamanya dan lebih sesuai dia berlawan dengan Sauron suatu hari nanti.

Selamat tinggal The Hobbit dan selamat datang The Lord of the Rings (LOTR). Saya berikan The Battle of the Five Armies 4 BIJI ROTIKAYA.


Adlin Aman Ramlie Komen Tudung, Aina Mentor Legend Tak Ambil Hati

Baru sahaja bermula persaingan bakat di Mentor Legend, sudah timbul isu yang menjadi bualan ramai sejak beberapa hari ini. Komen juri Adlin Aman Ramlie terhadap Aina yang merupakan anak didik Ella mengundang rasa kurang senang di kalangan penonton.

Antara bait komen Adlin Aman Ramlie adalah berkaitan imej bertudung Aina yang dikatakan mirip ‘makcik makcik dan ustazah yang tiba tiba menyanyi’.

Bercakap kepada portal GUA, Aina mengakui tidak kisah apabila ada pendapat mengatakan beliau tampil dengan imej kelihatan seperti makcik-makcik.

“Komen adalah guru terbaik saya. Semua komen juri, peminat yang saya terima adalah merupakan satu cabaran untuk saya berusaha dengan lebih lagi dalam usaha memperbaiki diri. Saya sendiri tak kisah atau terasa hati apabila dikatakan berpenampilan macam makcik-makcik kerana bagi saya, fesyen boleh diperbaiki,” ujar Aina berkaitan isu ini.

Mentor Aina, Ella dalam kenyataan yang sama berkata mereka akan menilai semula fesyen juga penampilan Aina supaya lebih sesuai dengan umurnya.

“Saya berterima kasih atas teguran itu. Berkenaan dengan imej Aina, selepas ini saya dan pasukan akan meneliti gaya dan cara fesyen yang bersesuaian dengan Aina dan umur Aina. Kami akan cuba beberapa gaya hijab dan fesyen untuk Aina gayakan,” ujar Ella.

Pada kami yang buta fesyen ini, pada peringkat awal persaingan seperti Mentor Legend isu imej bukan satu perkara besar dan bakat nyanyian perlulah diutamakan. Ya tidak? (rtky/m)


Amyra Rosli Nafi Mula Kenakan Bayaran Tinggi Untuk Berlakon

Nama pelakon ini antara nama yang sering disebut sepanjang tahun 2014 sebagai pendatang baru yang akan lebih menyinar di tahun tahun mendatang dan kerana itu jugalah ada cakap cakap yang mengatakan Amyra Rosli kini sudah pandai jual mahal soal lakonan.

BACA: Amyra Rosli Akui Kini Solo & Tiada Ikatan Dengan Mana Mana Lelaki

Bercakap kepada media baru baru ini, Amyra Rosli menafikan dakwaan beliau kini sudah pandai meletakkan harga melampau untuk berlakon dalam satu satu produksi.

“Myra tidak oernah berkira dalam soal bayaran atau memilih watak. Semakin laku bukanlah alasan untuk Myra naikkan harga. Selagi boleh berbincang, kita akan berunding untuk kebaikan kedua dua belah pihak,” ujar bintang drama bersiri Suamiku Encik Sotong ini.

Amyra Rosli turut berkata beliau lebih selesa untuk mengambil satu tawaran kerja sahaja dalam satu satu masa kerana tidak mahu menyusahkan orang lain.

“Myra rasa susah bekerja dalam dalam situasi terkejar kejar untuk ke lokasi penggambaran lain, itu akan menyebabkab masa orang lain terbuang sebab menunggu kita,” tambahnya. (rtky/m)


Juliana Evans Enggan Bogel, Bercium

Pulang ke Malaysia pada pertengahan November lalu selepas tamat pengajian selama tiga tahu di Universiti Western Michigan, Amerika Syarikat pelakon ini nampaknya tidak akan tinggal di sini lama selepas sudah mengikat kontrak dengan pengurusan artis di Hollywood.

Juliana Evans yang kini berusia 25 tahun mengakui persaingan untuk kerjaya sebagai pelakon di Hollywood sangat sengit namun beliau tetap mahu mencuba untuk pengalaman.

“Saya mahu mencabar diri. Saya sedar persaingannya cukup sengit tetapi saya mahu lihat sejauh mana diri saya boleh pergi ke Hollywood dengan bakat yang saya ada. Bukan mahu popular atau menjadi artis gred A di Hollywood kerana sedar perkara itu memakan masa yang lama”

“Sekurang-kurangnya saya berusaha untuk mencapai impian sebagai anak seni. Berjaya atau tidak, pengalaman itu akan saya gunakan pada masa hadapan bukan sahaja untuk diri saya tetapi dikongsi bersama penggiat seni tempatan,” ujarnya.

Dalam masa yang sama, Juliana Evans turut mengenakan syarat ketat terhadap pihak pegurusan beliau di sana untuk tidak mendapatkan kerja seni melibatkan adegan intim dan seksual seperti bogel dan bercium atas nama seni.

“Syarat saya kepada agensi di sana ialah tidak akan berbogel, bercium dan melakukan sebarang adegan intim dalam mana-mana tawaran kerja. Alhamdulillah, mereka boleh menerima syarat saya dengan baik dan memahami prinsip saya”

“Sebagai orang Malaysia & Islam saya tahu batas-batas yang harus saya jaga. Jika syarat itu akan mengurangkan tawaran kerja, saya redha, apa yang penting saya berusaha untuk mencari peluang kerja terlebih dahulu,” tambahnya lagi. (rtky/m)


Tampil Berhijab, Noniswara Tidak Serik Berkahwin Lagi

Selepas lama menyepi daripada dunia lakonan, kini pelakon Noniswara Baharuddin mahu kembali mewarnai persada seni lakonan semula.

Malah kini beliau juga telah tampil dengan imej berhijab sebelum Ramadan yang lalu.

“Niat bertudung asalnya sudah lama apatah lagi melihat anak perempuan saya bertudung menguatkan lagi keinginan untuk sama-sama berhijab sepertinya”

“Alhamdulillah hati saya terbuka untuk melakukannya sebulan sebelum Ramadan yang lalu dan saya bertudung sepenuhnya,” kata pelakon ini dipetik di dalam Harian Metro.

Menyentuh isu rumah tangga, Noniswara juga menyatakan dia tidak serik untuk berkahwin lagi dan akan lebih cerewet dalam memilih pasangan selepas dua kali gagal di dalam alam perkahwinan.

“Kalau boleh saya mahu pasangan yang lebih berusia daripada saya atau mungkin juga lebih kurang sebaya saya. Bukan tidak yakin dengan lelaki muda tetapi rasa diri tidak sesuai dipadankan dengan mereka,”ujarnya lagi.(rtky/syfq)


Aweera Digugur Dari AJL 29, Pengurus Tampil Beri Penjelasan

Ramai yang sedia maklum Aweera kini sudah tidak bersama kumpulan Mojo namun penyanyi itu tetap mahu membawakan lagu Romancinta di peringkat akhir persaingan Anugerah Juara Lagu ke 29 (AJL 29) yang akan berlangsung pada Januari nanti.

Namun, perkembangan terbaru mengatakan yang Edry KRU selaku pencipta lagu tersebut telah mengambil keputusan untuk menggugurkan Aweera selaku vokalis atas alasan yang penyanyi itu mahu membawa kumpulan sendiri dan bukannya bersama Mojo.

“Pada saya ini jalan terbaik, kerana sepanjang rancangan ini berlangsung banyak sangat masalah ditimbulkan Aweera. Tambahan pula saya sudah banyak mengalah, jadi saya membuat keputusan tempatnya akan digantikan penyanyi lain,” ujar Edry KRU kepada Harian Metro.

Namun menerusi Facebook, pengurus kepada Aweera telah tampil memberikan penjelasan beliau sendiri tentang apa sebenarnya yang terjadi sehingga memaksa Aweera menarik diri dan bukan digugurkan dari terus bersama Mojo ke AJL 29.

“Melihat pada penjelasan pihak Edry adalah bercanggah dan tidak benar sama sekali. Banyak isu melibatkan kenapa pihak kami tidak mahu Aweera bekerjasama untuk AJL 29 nanti. Ini adalah kerana pihak Edry ada rencana dan agenda demi kepentingan sendiri”

“Mengambil ruang dan kesempatan pentas AJL29 untuk memberi ruang pada penyanyi baru Mojo dari Indonesia untuk berganding dengan Aweera adalah bercanggah sama sekali,” tulisnya.

Ramai peminat lagu Romancinta mengharapkan Aweera masih dapat menyanyikan lagu tersebut di pentas akhir AJL 29 tetapi melihat keadaan semasa, ianya seakan mustahil. Semoga pengganti beliau nanti akan memberikan yang lebih baik. (rtky/m)


Awal Ashaari & Scha al-Yahya Tidak Tahu Isu Digam Pihak Astro

Menerusi ruangan gosip Berita Harian hujung minggu lalu, ada khabar mengatakan yang pasangan Scha al-Yahya dan Awal Ashaari kini berhadapan dengan tindakan digam oleh stesen penyiaran Astro selepas melanggar salah satu kontrak bersama mereka.

Awal Ashaari & Scha al-Yahya didakwa sudah beberapa bulan tidak muncul dalam program baru Astro selepas mereka dikatakan tidak melakukan kerja dengan sempurna ketika menjayakan satu program realiti melibatkan anak sulung mereka.

“Saya tak tahu menahu mengenai hal tersebut. Selepas ada seorang rakan artis memaklumkan kepada saya, barulah saya membeli akhbar dan membaca berita tersebut. Saya belum sempat lagi berborak dengan Scha mengenai perkara ini”

“Saya tak dapat apa-apa perkhabaran mengenai perkara tersebut tetapi baru-baru ini, Scha baru sahaja selesai menjalani sebuah penggambaran untuk drama Astro,” jelas Awal Ashaari kepada portal GUA hari ini berkaitan dengan khabar angin tersebut.

Beliau turut menambah yang cerita ini mungkin timbul kerana ada pihak yang tidak berpuas hati dengan kerja mereka suami isteri dan sedia berbincang dengan pihak Astro kerana isu digam satu perkara yang melibatkan rezeki seseorang artis itu. (rtky/m)


Anak Disuruh Buka Tudung, Rosyam Nor Maafkan Hamleys

Beberapa hari kebelakangan ini, kecoh di laman sosial tentang luahan hati Rosyam Nor di Twitter yang kecewa dengan tindakan sebuah butik permainan kanak kanak popular yang meminta anaknya untuk membuka tudung jika mahu bekerja di sana.

Hamleys dalam satu kenyataan umum melalui Facebook mengemukakan penjelasan mereka akan isu ini dan membuat permohonan maaf terhadap Rosyam Nor sekeluarga.

“Setelah disiasat, memang salah seorang pekerja kami yang baru dan tidak mempunyai kuasa untuk menemuduga atau mengambil pekerja telah memberi maklumat yang tidak betul kepada anak Datuk Rosyam. Tindakan disiplin telah pun diambil terhadap pekerja ini”

“Kami berasa sangat kesal dengan insiden ini juga dengan apa yang telah tercetus disebabkannya. Diharap Datuk Rosyam serta anak gadisnya dan juga kaum Muslimin dan Muslimah yang telah terguris dengan kejadian ini sudi merima permohonan maaf kami ini,” jelas mereka.

Laporan mStar Online hari ini juga menyebut yang Rosyam Nor menerima permohonan maaf dari Hamleys dengan hati yang terbuka dan berharap ianya tidak akan berulang lagi.

“Sekiranya ada diskriminasi sebegitu bagaimana wanita Islam yang bertudung ingin mencari kerja? Tidak salah rasanya mengambil pekerja yang menutup aurat. Kelantangan saya mengenai perkara ini bukan ingin memburuk-burukkan sesiapa tetapi sebagai pengajaran agar ia tidak berulang di kemudian hari,” ujar Rosyam Nor. (rtky/m)


Zizan, Emma Maembong Putus Cinta?

Sekali baca tulisan wartawan di Harian Metro hari ini bunyinya seperti kisah drama yang dilakonkan pasangan popular ini namun ayat digunakan memang serius mengatakan yang Zizan Razak dan Emma Maembong kini sudah putus cinta.

Baru sahaja rasanya kita membaca kenyataan Emma Maembong yang tidak lagi mahu bercerita tentang soal kahwin bersama Zizan Razak, hari ini dihidang pula khabar angin yang pasangan ini sudah tidak bersama sejak sebulan yang lalu.

Menariknya, penulsi itu turut berkata yang Emma Maembong sudah pun bertemu pengganti iaitu pelakon Kamal Adli yang sebelum ini bercinta dengan Intan Ladyana.

“Dengarnya, Emma baru pulang dari Thailand & Kamal sanggup meninggalkan set penggambaran semata-mata mahu ambil buah hatinya di lapangan terbang. Kalau setakat berkawan, takkan Kamal sanggup berkejar jemput Emma kan! Itu buang karan namanya”

UPDATE-1: Zizan Razak menyangkal dakwaan hubungannya dengan Emma Maembong sudah berakhir seperti dilaporkan dalam ruangan gosip sebuah akhbar, Ahad lalu.

“Bila difikirkan semula, patutlah status Whatssap Emma sejak sebulan lalu mencurigakan. Seakan akan dia berada dalam ‘mood‘ kecewa dan cuba bertenang,” tulis wartawan itu lagi.

Kalau dilihat di akaun sosial Instagram mereka, Emma Maembong dan ZIzan Razak masing masing masih berkongsi gambar berdua sehingga beberapa hari lalu dan gossip ini nampak sedikit pelik & jika benar, memang ianya satu yang mengejutkan. Ke tidak? (rtky/m)


Bekas Suami Abby Abadi Mahu Mencuba Ceburi Dunia Lakonan

Bekas suami kepada Abby Abadi, Farhan menjelaskan yang dia akan berlakon tidak lama lagi dan sudah menjalani beberapa proses ujibakat dan sesi fotografi bersama majalah hiburan.

“Saya ingin cuba nasib dalam bidang lakonan & tidak kisah watak apa yang ingin diberikan asalkan ia memberi laluan kepada saya berada dalam bidang ini. Sebelum ini saya memang tidak ada pengalaman berlakon tetapi saya sangat berminat dan ingin mencuba dalam bidang ini”

Tambah Farhan selepas perceraiannya dengan Abby Abadi pada Mei lalu, dia ada terima tawaran berlakon namun terpaksa ditolak kerana belum bersedia. Kini adalah masa yang paling sesuai berikutan kontroversi perceraian yang dilaluinya sudah mulai reda.

BACA: Abby Abadi Tak Mahu Terima RM5,000 Dan Mahu Malukan Saya, Dakwa Farhan

Sebagai persediaan menjadi artis dia kini mula meluangkan masa ke gym bagi membina badan.

“Selepas bercerai ada juga yang risik dan tawarkan saya untuk berlakon tetapi saya tolak kerana rasa tidak bersedia lagi mungkin faktor badan saya. Baru-baru ini ada kawan bertanya semula tentang tawaran lakonan dan saya fikir ini masa yang sesuai,” ujarnya.

Farhan berkata niat untuk berlakon dipendam sejak berkahwin dengan aktres tersebut. Dia pernah mengutarakan hasrat berkenaan namun ditentang oleh bekas isterinya itu.

“Dulu saya pernah cakap dengan dia yang saya ingin cuba nasib jadi pelakon tapi dia tak benarkan langsung. Sekarang ini senang, tidak banyak yang perlu difikirkan,” tambahnya. (rtky/hfz)


Aura White Cari Jurucakap, Wajah Baru

Jenama Aura White memang tidak perlu diperkenalkan lagi kepada rakyat Malaysia lebih lebih lagi kepada mereka yang sukakan kecantikan. Yang sudah mencuba pastinya tahu akan bagusnya produk Aura White dan kini ada peluang untuk anda menjadi wajah baru mereka.

Menerusi pertandingan Pencarian Wajah Aura White, jenama kecantikan ini mahu mencari wajah & jurucakap baru untuk mereka melalui kaedah pencarian di laman web www.aurawhitetv.com yang baru dimulakan dan tarikh tutup penyertaan pada 1 Mac 2015.

Program berkonsep realiti di laman web itu akan memaparkan aksi peserta selama 20 minit setiap episod. Ia akan mula ke udara pada Mac nanti. Juara akan dilantik selaku jurucakap produk dan membawa pulang hadiah termasuk wang tunai RM10,000.

Mereka yang bemrinat perlu merakam gambar bersama produk Aura White yang digunakan dan memuat naik permohonan melalui web atau pos. Pihak penganjur akan menapis dan hanya 200 wanita akan dipanggil dan akan ditapis kepada 30 orang sebelum 12 finalis dipilih.

“Kita dah banyak program di kaca TV biarlah kami buat kelainan dan syarat utama peserta mesti menggunakan produk kami,” ujar pengasasnya Furynna Azmir.

Anda yang berminat untuk muncul sebagai wajah baru dan jurucakap Aura White dan bekerjasama dengan nama besar seperti Izzue Islam, Natasha Hudson, Ayda Jebat & Amyra Rosli, jangan tunggu lagi sila layari www.aurawhitetv.com mengikut terma & syarat.


Suami Rayu Syura Untuk Rujuk Kembali

Terpulang bagaimana pun anda melihatnya, semalam seakan hari sedih untuk dunia selebriti bila berderet kes penceraian melibatkan para selebriti tempatan dibicarakan di mahkamah. Salah satu adalah pasangan Syura dan suaminya, Mohd Fadhly Md Yassin.

Pasangan ini mengesahkan yang mereka sudah sah bercerai pada September lalu namun Mohd Fadhly berharap yang Syura akan menerima dirinya semula dan memulakan kehidupan baru suami isteri membesarkan tiga orang anak mereka.

“Saya masih sayangkan dia dan ingin selamatkan rumah tangga kami. Saya memikirkan anak-anak kerana perceraian ini mula beri kesan pada mereka,” ujar Fadhly kepada Harian Metro.

Mohd Fadhly hadir ke Mahkamah Rendah Syariah KL semalam untuk mendapatkan pengesahan lafaz rujuk yang dibuat terhadap Syura pada 10 November lalu secara lisan. Bagaimanapun kes itu ditangguhkan selepas Syura gagal menghadirkan diri.

“Sejak dari awal saya tidak pernah terfikir untuk bercerai tetapi perkara sudah berlaku, saya sudah pun merujuk dengannya secara lisan bulan lalu. Tetapi nampaknya dia tetap dengan pendirian untuk berpisah dan saya masih berusaha untuk menangi kembali hati dia,” tambahnya.

Semoga harapan Mohd Fadhly untuk kembali bersama Syura bakal termakbul. Maklumlah sudah lama bersama susah senang ‘kan? Sama sama kita doakan. (rtky/m)


Jaga Status, Izzue Islam Enggan Adegan Bersentuhan Dengan Wanita Lain

Berita ini pastinya disambut baik oleh ramai peminat Izzue Islam sendiri yang mahu pelakon juga penyanyi lebih menghormati status dirinya sebagai seorang suami dan ketua keluarga. Ahli kumpulan Forteen ini telah meletakkan syarat baru dalam berlakon.

Menurut leporan mStar Online Izzue Islam kini meletakkan syarat tidak mahu bersentuhan dengan pelakon wanita dalam mana mana drama atau filem lakonannya selepas ini bagi menjaga status dirinya sebagai seorang suami.

BACA: Sudah Miliki Dua Buah Rumah, Izzue Islam Gigih Kumpul Aset Di Usia Muda

“Ya, saya ada meletakkan syarat agar tidak ada adegan bersentuhan antara saya dengan pelakon wanita dalam beberapa drama yang saya lakonkan kebelakangan ini. Saya rasa ia adalah untuk menjaga status saya sebagai lelaki sudah berkahwin dan maruah pelakon wanita itu juga”

Izzue Islam bakal bergandingan dengan Ayda Jebat dalam drama terbaru berjudul Suami Sebelah Rumah yang bakal ditayangkan di TV3 pada Mac tahun depan.

“Saya rasa tak semestinya kita perlu berpelukkan atau bersentuhan untuk menampakkan ia babak romantik. Banyak sahaja cara lain yang tidak memerlukan kita berbuat demikian tetapi masih boleh nampak ia sebagai romantik,” tambah Izzue Islam lagi.

Beliau bagaimana pun menafikan keputusan untuk tidak menyentuh mana mana wanita dalam lakonan selepas ini ada kena mengena dengan isterinya, Awin yang juga merupakan pengurusnya yang sebelum ini dikatakan kuat cemburu. (rtky/m)


Farah Asyikin & Suami Fail Permohonan Cerai, Kes Tangguh Januari

Entah secara kebetulan atau memang dijadualkan sebegitu, Mahkamah Rendah Syariah Wilayah Persekutuan Kuala Lumpur hari ini penuh dengan kes penceraian melibatkan selebriti tempatan seperti Awie & Rozana, Syura, Fadilah Mansor & Mat London dan juga Farah Asyikin.

Rakan media di mStar Online membuat rangkuman kesemua kes yang terlibat hari ini dalam satu artikel dan jika anda berminat, boleh menghala ke sana sekarang juga.

Paling mengejutkan adalah Farah Asyikin dan suaminya, Zaahier Stanley yang dikhabarkan telah memfailkan permohonan cerai selepas nama mereka terpapar di papan permohonan cerai di mahkamah tersebut hari ini.

Farah dan Zaahier tidak hadir ke mahkamah dan kes berkenaan ditangguh pada 21 Januari untuk sebutan semula. Pasangan ini telah berkahwin pada 15 Februari 2013 dan telah dikurniakan seorang cahaya mata lelaki sepanjang perkahwinan mereka. (rtky/m)


Night at the Museum: Secret of the Tomb Ben Stiller Dan Rakan Rakan Kembali

Berjaya dengan pembikinan dua filem sebelum ini, Ben Stiller nampaknya sekali lagi membawa kita meneroka Natural History Museum yang memang sudah biasa untuk para peminat filem ini. Filem ketiga (dan terakhir?) ini juga merupakan penampilan terakhir mendiang Robin Williams.

Oleh itu, Night at the Museum: Secret of the Tomb mempunyai nilai sentimental tersendiri untuk semua peminat Robin Williams dan salah satu sebab utama untuk pergi menonton.

Dalam filem asal yang dikeluarkan pada tahun 2006, watak utama penjaga muzium Larry (lakonan Ben Stiller) mendapat tahu yang sebuah tablet kuno Mesir memiliki kuasa tersendiri untuk ‘menghidupkan’ patung lilin di dalam muzium tersebut.

Filem terbaru ini dibuka dengan Larry bersedia untuk menunjukkan keajaibab tablet kuno itu buat penderma VIP muzium tersebut — namun ada sesuatu yang tidak kena.

Ianya menyebabkan patung lilin Teddy Roosevelt (lakonan Robin Williams), pasangan cowboy Jed (Owen Wilson), pemerintah Rom Octavius (Steve Coogan), Sacajawea (Mizuo Peck), Prince Ahkmenrah (Rami Malek), Attila the Hun (Patrick Gallagher) dan lain lain beraksi pelik.

Kuasa tablet kuno Mesir itu semakin menyusut dan hanya bapa kepada Prince Ahkmenrah yang kini berada di British Museum tahu bagaimana untuk perbetulkan keadaan.

Dan, bermulalah kisah kesemua mereka mencari jalan untuk kembalikan kuasa tablet kuno Mesir itu supaya patung lilin yang sebelum ini mampu bernyawa boleh terus ‘bernafas’ setiap malam seperti sebelum ini — mudah sahaja jalan cerita mereka.

Kami sukakan kemunculan ramai pelawak dan nama besar seperti Ricky Gervais, Rebel Wilson, Ben Kingsley, Dick van Dyke dan ramai lagi yang menyerikan lagi jalan cerita filem ini. Nampak ia satu filem yang meriah dan tidak membosankan.

Filem ini mengandungi kesan khas CGI tersendiri yang berkesan selain babak babak kelakar yang kami kira cukup sempurna untuk menangkap perhatian kanak kanak yang menonton. Cukup menghiburkan untuk tontonan seisi keluarga.

Jika benar ini filem terakhir untuk siri filem ini, pastinya kelibat kesemua watak patung lilin & teletah mereka akan dirindui para peminat setia mereka. Jangan ketinggalan untuk menonton Night at the Museum: Secret of the Tomb ini dipawagam berdekatan anda.

Night at the Museum: Secret of the Tomb di pawagam seluruh Malaysia bermula 25 Disember.


Aeril Zafrel, Wawa Zainal Bakal Sanding?

Satu lagi artikel hiburan diinspirasikan dari apa yang terjadi di Instagram selebriti, kita namakan ini Instagram journalism, kalau pun ianya boleh dipanggil sebagai journalism. HAHA! Terbaru, kita ada kisah tentang pasangan selebriti Wawa Zainal & Aeril Zafrel.

Semalam, Aeril Zafrel ada memuat naik sebuah video pendek menunjukkan Wawa Zainal sedang disolek dan nampak seperti teaser untuk satu majlis kerainan atau perkahwinan. Seperti yang kita sedia maklum, pasangan ini sudah lama berkahwin.

BACA: Romantis Aeril Zafrel & Wawa Zainal Berbulan Madu Di Kota Eropah

Dan dari beberapa keping gambar lain yang kami temui di Instagram, mereka berdua nampaknya sudah selesai menjalani sesi fotografi untuk acara Malaysia International Wedding Festival yang akan berlangsung Januari 2015 kelak.

Ada kemungkinan besar jika dilihat dari apa yang dipaparkan, Wawa Zainal dan Aeril Zafrel akan bersanding di khalayak ramai buat pertama kalinya sejak sah bernikah pada tahun 2013.

Peminat yang berminat untuk saksikan pasangan ini bersanding laksana pengantin baru boleh menghadiri festival itu nampaknya nanti. Mesti meriah! (rtky/m)


Hetty Sarlene Kini Bersama Kekasih Baru

Kali terakhir pun kami menulis tentang pelakon dan penyanyi ini adalah pada tahun 2013 yang lalu dan menariknya, ia berkisar kisah yang sama — gambar mesra dengan kekasih hati namun untuk edisi penutup 2014 ini, Hetty Sarlene bersama kekasih baru.

Selebriti itu yang difahamkan kini sudah menetap di negara kelahiran Singapura telah memuat naik beberapa keping gambar terbaru di akaun Instagram beliau dan ianya mula mendapat liputan media dan perhatian peminat, lebih lebih lagi ianya melibatkan adegan mesra.

Mungkin generasi baru peminat dunia hiburan kurang mengenali nama Hetty Sarlene tetapi beliau dahulu pernah popular dengan lagu Sangsi Asmara selain kerap muncul di kaca televisyen menerusi drama drama arahan Yusof Haslam.

Ramai yang beranggapan Hetty Sarlene sudah berkahwin selepas kerap muncul dengan teman lelaki sebelum ini namun nampaknya beliau masih selesa hidup dengan cara sendiri. Untuk semua peminat, ini gambar terbaru beliau untuk tatapan. Semoga berbahagia! (rtky/m)


Shaheizy Sam Belum Tukar Nombor Plat MOMMY, Sudah Bayar Saman

Ramai sebenarnya prihatin dengan kisah nombor plat kereta ibu kepada pelakon ini apabila ianya mendapat liputan media dan Shaheizy Sam menjelaskan yang dia masih belum mempunyai masa untuk menukar nombor plat MOMMY yang telah disaman oleh pihak berkuasa baru-baru ini.

“Nombor plat masih belum tukar dan tidak sempat untuk berbuat demikian. Bayaran saman telah saya jelaskan, cuma tak tahu bila saya nak tukar,” katanya bersahaja.

Dia turut memberitahu yang seseorang artis itu juga tidak terlepas daripada melakukan kesalahan dan dikenakan saman. Baginya kalau perkara itu salah, maka wajar dikenakan tindakan.

“Biasanya orang akan cakap kalau artis akan terlepas bila melakukan kesalahan, tetapi tidak kalau salah tetap salah. Sebenarnya jangan ingat selebriti boleh lepas apa sahaja, kalau selebriti buat salah tetap salah, jadi janganlah ada double-standard,” katanya yang ditemui semasa tayangan filem Kasut Ku Kusut di Cathay Cineplex Curve malam kelmarin. (rtky/hfz)


Menang Pelakon Wanita Terbaik Asia, Balqis Dirisik Walt Disney

Selepas berjaya membawa pulang trofi Pelakon Wanita Terbaik Anugerah Skrin, kini pelakon kanak-kanak Puteri Balqis berjaya membawa pulang trofi Pelakon Wanita Terbaik Asia di Asian Television Awards 2014 (ATA 2014), Singapura pada 11 Disember lalu.

Susulan daripada kejayaan tersebut, bapa kepada pelakon kanak-kanak tersebut, Azizi Aziz memberitahu bahawa Pengarah Urusan Syarikat Walt Disney Asia Tenggara, Robert Gilby turut menyatakan minat untuk menyunting anaknya menyertai saluran tersebut.

“Selain saluran Disney, kami juga disapa oleh beberapa penerbit filem dari Amerika Syarikat dan Australia dan meminta kami menghubungi mereka semula untuk perbincangan lanjut,” kata bapa pelakon cilik tersebut.

Walaupun teruja dengan pelbagai tawaran daripada produksi luar negara namun sebagai bapa dia akan memastikan tawaran tersebut sesuai dan berbaloi dengan Balqis selain tidak menggangu waktu pembelajarannya.

Kemenangan Balqis atau lebih mesra dengan sapaan Aqish yang baharu sahaja berusia tujuh tahun itu menerusi telefilem arahan Erma Fatima berjudul Balqis.(rtky/syfq)


Sari Yanti Sah Cerai Secara Tebus Talak, Mahu Selesai Nusyuz Cara Baik

Kali terakhir bertemu pelakon ini adalah pada Ogos 2014 yang lalu dan bila soal penceraian beliau ditumbulkan, Sari Yanti memilih untuk berdiam diri dan tidak menjawab sebarang persoalan tentang perjalanan kes itu di mahkamah.

Menerusi laporan Mangga Online, Sari Yanti & bekas suaminya kini Mohd Edy Casmadi disahkan bercerai secara tebus talak pada 11 December lalu menurut peguam syarie Fakhrul Azman Abu Hassan yang mewakili pihak lelaki.

“Mereka telah pun bercerai secara tebus talak di Mahkamah Syariah Seremban yang mana pihak defendan iaitu Sari Yanti dikehendaki membayar RM10,000,” katanya.

Hakim Syarie Abd. Halim Abu Samah juga telah menetapkan 9 Februari 2015 sebagai perbicaraan penyelesaian kes nusyuz secara baik di antara dua belah pihak sebagaimana yang dikehendaki oleh Sari Yanti dan bekas suaminya. (rtky/m)


Izreen Azminda Berkemban Ikut Tuntutan Watak, Tahu Akan Jadi Isu

Tidak mahu melepaskan peluang tampil di pentas teater, Izreen Azminda menyatakan bahawa penampilan berkemban beliau di dalam Takhta 3 Ratu hanyalah menurut kehendak watak.

“Dari awal lagi saya sudah tahu watak tersebut memerlukan saya berkemban.  Malah Erma juga bertanya sama ada saya bersedia atau tidak untuk tampil sedemikian”

“Apabila saya menerima tawaran membawakan watak Galuh, saya tahu ia akan jadi isu. Tapi saya anggap ia normal apatah lagi setelah dipentaskan”

BACA: Isu Kemban Dalam Karya, Erma Fatima Tak Mahu Ambil Pusing

“Segala komen dan kritikan adalah di luar kawalan saya.  Lagi pula saya bukannya nak sangat berkemban, cuma sekadar menjayakan tuntutan watak tersebut,” katanya.

Sebelum ini, Erma Fatima selaku pengarah teater tersebut berharap agar isu berkemban tidak menjadi isu dan menyerahkan kepada penonton untuk menilai perkara itu. (rtky/syfq)


Atikah Suhaime Tidak Takut Digosipkan Dengan Hafreez Adam

Pelakon yang kini namanya semakin meningkat naik, Atikah Suhaime menjelaskan yang dia tidak takut digosipkan bersama dengan pelakon seangkatannya, Hafreez Adam yang turut berlakon bersama dalam slot Akasia berjudul Bila Hati Berbicara.

Baginya dia yakin bahawa mereka berdua hanyalah berkawan biasa dan tidak lebih daripada itu.

“Tak takut digosipkan kerana yakin kami hanya berkawan sahaja dan tidak ada apa-apa perasaan antara kami,” katanya yang ditemui semasa tayangan filem terbaru Kasut Ku Kusut.

Tambahnya lagi, dia senang berkawan dengan Hafreez disebabkan lelaki itu menjadi dirinya sendiri dan ikhlas untuk berkawan dengan dirinya.

“Saya senang berkawan dengannya kerana dia jadi diri sendiri dan dia ikhlas. Jika ada orang mahu gosip antara saya dan dia, gosiplah sebab saya nak buat macam mana?” ujarnya berseloroh.

Sementara itu, Atikah Suhaime buat pertama kalinya bergandingan bersama Shaheizy Sam dalam filem Kasut Ku Kusut yang akan ditayangkan pada 18 Disember ini. (rtky/hfz)


Masa Satu Hadiah Paling Bernilai Untuk Seorang Ibu #StayBeautiful

Bila saya bercakap tentang masa untuk diri sendiri walaupun sudah bergelar ibu pada artikel yang lalu, ramai yang bertanya bagaimana saya menguruskan masa untuk anak, suami dan keluarga dalam masa yang sama ada masa untuk diri sendiri.

Bunyinya seperti saya ada banyak masa untuk diri sendiri tetapi hakikatnya, ia sebenarnya lebih kepada saya mencuri sedikit masa yang ada — kena bijak mengintai peluang.

Contohnya ketika bekerja, waktu makan tengahari yang panjang selalunya pada hari Jumaat saya gunakan untuk pergi window shopping bersama rakan sepejabat. Rasa seperti kembali muda tiap kali berjalan teruja melihat beg tangan atau kosmetik terbaru.

Jika waktu cuti pula, saya selalu jemput rakan rakan terdekat untuk datang ke rumah dan lakukan aktiviti makan bersama dan kadang kala mereka datang membawa makanan mereka sendiri untuk dikongsi bersama ala potluck. Anak saya pun ada variasi dalam makanan, heh.

Dan, jika suami berbesar hati untuk menjaga anak di rumah sekali sekala saya akan keluar sendiri bersama rakan pada hujung minggu lebih lebih lagi jika kami perlu lakukan aktiviti yang mesti membosankan orang lelaki — pergi ke salon contohnya.

Jika anda seorang suami, anak, rakan baik kepada seorang ibu inilah masa sesuai untuk berikan hadiah berupa masa kepada ibu yang anda kenali. P&G menerusi #StayBeautiful mahu anda untuk sertai satu peraduan yang memerlukan anda meluangkan masa bersama mereka.

Mudah sahaja, ajak ibu anda atau isteri atau rakan anda yang bergelar ibu untuk melakukan satu aktiviti bersama seperti memasak, nikmati hidangan enak di restoran kegemaran atau yang mudah luang masa bersama mereka di rumah.

Ambil gambar anda bersama meluangkan masa dan muat naik ke Instagram bersama hashtag ini #staybeautiful dan #staybeautifulmom beserta lengkapkan slogan “I want to give a mom the gift of time because …” dengan tidak melebihi 20 patah perkataan.

Lebih banyak anda muat naik gambar lebih tinggi peluang untuk menang scarf Jersey Knit ekslusif rekaan Vivy Yusof bernilai RM120. Layari www.staybeautiful.com.my untuk maklumat lanjut tentang kempen #staybeautiful dan peraduan hebat ini. Jom!


Yoga Dorong Atilia Berhenti Merokok

Selepas penyanyi ini berkahwin pada Ogos 2014 lalu, tidak banyak kisah beliau yang kita dengar namun kami pasti ada antara anda di sana merupakan peminat beliau dan masih mahu membaca kisah terkini penyanyi genit bersuara merdu ini.

Dalam edisi terbaru majalah Media Hiburan, Atilia Haron berkata beliau kini mula merasakan yang ada kebenaran kata orang tua-tua bahawa bercinta selepas kahwin lebih terasa nikmat.

“Sebelum ni walaupun sudah bercinta selama enam tahun hubungan kami ibarat kawan baik sahaja. Kehidupan kami kini lebih dekat dan rapat antara satu sama lain. Betul kata orang, bercinta selepas kahwin lebih istimewa. Sebelum ini, kami jarang ke hulu ke hilir berdua,” ujarnya.

Ramai sedia maklum yang Atilia antara selebriti yang rajin mengamalkan gaya hidup sihat dan aktif termasuklah yoga dan penyanyi ini sendiri senaman itu banyak membantu dirinya ke arah yang lebih positif dari segi kehidupan seharian.

“Alhamdulillah selepas melibatkan diri dalam yoga saya rasa banyak perubahan positif. Malah saya tidak malu untuk mengaku bahawa dahulunya saya merokok, saya tidak sayangkan diri dan ada aktiviti-aktiviti tidak baik yang saya lakukan”

“Tetapi kini apabila terlibat dalam yoga kehidupan saya jadi lebih sihat banyak perkara negatif yang sudah saya tinggalkan malah diri saya juga jadi lebih tenang dan sihat,” tambahnya yang kini sudah memiliki dua pusat latihan yoga sendiri. (rtky/m)


Felixia Yeap & Rindu Awak 200% Paling Popular 2014 Menurut Google

Hari ini Google mengeluarkan senarai tahunan untuk kata kunci paling popular yang dicari oleh anda semua sepanjang tahun 2014. Senarai ini pada tahun terdahulu dikenali sebagai Zeitgeist & tahun ini ianya telah dinamakan semula sebagai Year in Search.

Dari konteks dunia hiburan, drama bersiri popular Rindu Awak 200% berjaya tersenarai antara 10 kata kunci paling dicari menerusi Google Malaysia sepanjang 2014 manakala Felixia Yeap tersenarai sebagai selebriti paling kerap dicari menerusi Google.

Felixia Yeap juga menduduki tangga ke-4 individu paling popular di Malaysia dan Hanez Suraya pula mengikuti rapat di tangga kelima diikuti Keith Foo di tangga ke-9.

10 selebriti tempatan paling popular pula menyenaraikan Felixia Yeap di tangga pertama diikuti ya, Hanez Suraya, Keith Foo, Sharifah Aini dan Erra Fazira sebagai lima teratas. Eina Azman, Wak Doyok, Puteri Sarah Liyana, Tasha Shilla & Joyce Chu melengkapkan senarai.

Mengikuti rapat kedudukan Rindu Awak 200% sebagai siri televisyen paling popular adalah Ariana Rose dan Projek Memikat Suami di tangga kedua dan ketiga masing masing, Turut tersenarai adalah Aku Isterinya dan Jika Itu Takdirku.

Ikuti senarai penuh carian paling popular di Malaysia sepanjang 2014 di Google Year in Search.


Sumber: Putri Mardiana Bohong, Teman Lelaki Belum Sah Cerai

Membaca kenyataan pertama Putri Mardiana kepada media tentang isu khalwatnya pun kita boleh menduga ada sesuatu yang tidak kena dan ramai peminat dunia hiburan yang sangsi dengan dakwaan masuk rumah untuk minum sebentar pada jam 3.00 pagi.

Belum habis dengan kenyataan tersebut nampaknya ada sumber menyampai yang Putri Mardiana turut berbohong tentang status terkini teman khalwatnya, Ejump yang dikhabarkan sudah pun bercerai secara sah dengan isterinya di mahkamah, semalam.

Astro Gempak melaporkan yang isteri Ejump sendiri ada memuatnaik status di akaun laman sosial mengesahkan yang kes penceraian mereka masih berjalan dan dalam kenyataan itu juga mendakwa Ejump sendiri enggan melafazkan cerai.

Jika benar seperti didakwa, nampaknya Putri Mardiana memang punyai banyak persoalan yang perlu dijawab dengan segera berkaitan kontroversi beliau ini. Teman lelakinya pun satu, jika terus mahukan Putri Mardiana, lepaskan sahaja isteri sekarang ini. Terseksa jiwa tahu? (rtky/m)


Nur Latifah Chantiq Hanania, Nama Anak Perempuan Johan & Ozlynn

Walaupun pasangan ini mengambil keputusan untuk tidak mendedahkan wajah anak anak mereka namun menerusi kiriman gambar di akaun Instagram, peminat boleh melihat beberapa keping gambar anak perempuan pertama pasangan ini lebih dekat.

Selain itu Johan dan isterinya Ozlynn juga berbesar hati untuk berkongsi nama yang diberikan buat anak mereka itu. Mereka sepakat untuk memilih nama Nur Latifah Chantiq Hanania dan bayi comel itu boleh mula dipanggil dengan nama pendek, Chantiq.

“Hari ini papa nak bagitau nama baby Nur Latifah Chantiq Hanania, so uncle & aunty boleh panggil saya Chantiq. Hari ini juga papa belanja dari sisi tepi gambar saya, nak tengok muka saya penuh memang papa dan mama tak bagi”

“Tapi kalau jumpa depan depan papa dan mama kasi tengok muka saya puas puas cuma hendak bergambar penuh je papa cakap tak boleh,” tulis mereka di Instagram.

Kami suka pasangan ini yang tidak terlalu mendedahkan kehidupan peribadi mereka lelbih lebih lagi soal anak anak, rasa lebih eksklusif. Apa pun, berikut beberapa keping gambar terbaru Chantiq untuk tatapan anda semua. Enjoice! (rtky/m)


Bell Ngasri Tidak Kisah Orang Anggap Tidak Pandai Melawak

Pelakon Bell Ngasri yang memegang watak sebagai Markonah Bin Markisa dalam filem arahan Mamat Khalid berjudul Rumah Pusaka Di Simpang Jalan menjelaskan bahawa dia tidak mengambil kisah apabila segelintir peminat mengkritik bakat melawaknya selama ini.

“Kadang-kadang tidak semestinya orang boleh terima apa yang kita buat, dan saya pun tak kisah orang itu nak cakap macam itu. Kalau ikutkan saya punya perjalanan dalam bidang ini, saya masih lagi dalam proses pembelajaran,” katanya yang ditemui semasa tayangan perdana filem Rumah Pusaka Di Simpang Jalan malam kelmarin.

“Sejak beberapa tahun kebelakangan ini, saya lebih kepada watak kelakar dan saya masih lagi belajar kerana sebelum ini saya memegang watak yang serius. Saya datang bukan terus daripada melawak, mungkin orang itu tidak boleh terima saya berlawak”

“Saya sekadar mencuba dan tak pernah pula kata diri saya kelakar. Tapi kalau ada yang gelak itu terpulang. Saya hanya lakukan apa yang diarahkan oleh pengarah sesebuah filem atau drama”

Sepanjang berlakon di bawah pengarahan Mamat Khalid dalam filem terbarunya, Rumah Pusaka Di Simpang Jalan, Bell mendedahkan bahawa dia dimarahi oleh pengarah itu disebabkan Mamat Khalid tidak boleh menerima ad-lip atau sifat lawaknya dalam filem itu.

“Selalu kena marah, tak boleh terima lawak-lawak saya buat. Tapi sebenarnya dia suka cuma dia tak mahu saya merapu lebih dalam filem itu. Itulah cabaran besar yang saya tak boleh nak berbuat sesuka hati. Satu benda lagi, dia suruh berlakon tetapi mahukan muka saya yang serius dan dalam masa yang sama mahukan ciri-ciri kelakar itu ada,” ujarnya lagi. (rtky/hfz)


Putri Mardiana: Saya Siap Jemput JAIS Minum, Mereka Serba Salah

Nampaknya identiti pelaku khalwat bergelar selebriti yang menjadi bualan ramai semalam bukanlah satu rahsia lagi apabila pelakon Putri Mardiana tampil memberikan kenyataan beliau tentang apa sebenarnya yang berlaku sehingga terjadinya insiden tangkapan khalwat.

Bercakap kepada Malaysian Digest Putri Mardiana menjelaskan yang beliau dan lelaki bernama Ejump itu sudah pun merancang untuk berkahwin tidak lama lagi. Semuanya hanya menunggu sahnya penceraian lelaki itu dengan isteri sebelum ini di mahkamah.

“Saya ke mahkamah tadi kerana kes perceraian teman lelaki saya. Hari ini kami ambil surat cerai Ejump dan syukur kes itu sudah selesai. Teman lelaki saya bukan lagi suami orang dan selama ini saya sering menemaninya ke mahkamah menjalani prosiding perceraiannya itu”

“Sebenarnya, kami memang sudah merancang mahu bernikah. Kalau tiada aral, majlis pernikahan kami akan berlangsung selepas raya tahun depan,” jelasnya.

Pelakon ini turut menjelaskan ketika kejadian tangkapan itu berlaku, teman lelakinya itu baru hanya menghantar dirinya pulang sebelum masuk sebentar untuk minum air.

“Kemudian JAIS datang dan saya suruh teman lelaki membuka pintu. Kami tidak lari kerana buat apa kami nak takut, sedangkan ketika itu kami tidak buat apa-apa. Kami pun masih dalam keadaan berbaju lengkap. Saya siap jemput JAIS minum dan mereka jadi serba salah,” jelasnya.

Putri Mardiana turut mendakwa serbuan pihak Jabatan Agama Islam Selangor (JAIS) ke rumahnya sengaja dirancang bekas teman lelakinya.

“Apa yang semua sudah tahu, saya tidak perlulah menidakkan kerana orang tetap akan memberi tanggapan negatif terhadap saya. Namun, saya tahu dan kenal dengan pihak yang merancang perkara ini (ditangkap khalwat)”

“Saya sebenarnya di’prank bekas teman lelaki saya & juga dapat tahu perancangan ini melibatkan bekas isteri Ejump. Mereka bersepakat kenakan saya dan bekas teman lelaki saya minta nombor rumah saya daripada tuan rumah. Dia juga yang membuat aduan kepada pihak JAIS sehingga serbuan dibuat,” jelas pelakon ini panjang lebar. (rtky/m)


Gone Girl: Kisah Gelap Rumah Tangga Si Psiko, Tawar Kejutan Tersendiri

“He may truly kill me!” itu antara catatan Amy Dunne dalam diarinya.

GONE GIRL (2014) ialah sebuah filem drama thriller terkini arahan David Fincher yang terkenal dan terbukti pernah membikin filem-filem hebat terdahulu. Kali ini beliau mengarahkan sebuah filem adaptasi novel yang kedengaran sangat mudah asas ceritanya mengenai kisah seorang isteri yang hilang dari rumah. Adakah wanita itu diculik, dibunuh atau melarikan diri? Anda harus menyaksikannya di pawagam tempatan sekarang untuk mendapat jawapan yang pasti.

Gone Girl dibuka dan ditutup dengan babak yang sama iaitu suara latar Nick Dunne (Ben Affleck) cuba menduga apakah dalam fikiran isterinya, Amy Dunne (lakonan hebat Rosamund Pike). Berdurasi hampir 2 jam 30 minit, filem ini seboleh-bolehnya hendak setia kepada perjalanan cerita novel asal, dimana skrip filem adaptasi juga ditulis oleh Gillian Flynn, penulis novel Gone Girl.

Ia sejenis filem yang memberikan anda berbagai sisi pandangan yang sentiasa berubah-rubah di sepanjang penontonan kerana konflik yang dipecah-pecahkan mengikut siapa yang empunya cerita. Struktur paparan kronologi penceritaannya berselang-seli kisah Nick dan kisah Amy secara berasingan, sedangkan mereka ialah pasangan suami-isteri. Ringkasnya, filem ini berasaskan ‘he said, she said’.

Persoalan demi persoalan ditanya dan selidiki oleh Detective Rhonda Bone (Kim Dickens) mengenai latar kehilangan Amy dari Nick menjadikan filem ini di awalnya seumpama kisah mencari ‘orang hilang’ yang nampak mudah sahaja sebagai sebuah filem kepolisan yang biasa. Ia hanya menyerlahkan babak demi babak bercerita apa yang terbuku di dalam fikiran Amy melalui catatan diari dalam flashback, bercampur-baur dengan rentetan fakta yang diceritakan oleh Nick kepada Rhonda dan adik kembarnya Margo (Carrie Coon).

Namun begitu apabila filem ini bergerak sehingga ke tengah, ia semakin menggusarkan dan berubah menjadi kisah yang lebih rumit dimana memusingkan kembali penceritaan di hari kejadian kehilangan Amy, dari kaca mata Amy sendiri apa sebenarnya yang telah berlaku? Dari titik pertengahan itulah, penonton akan dikejutkan dengan berbagai perihal yang amat di luar jangkaan tentang misteri Amy yang mampu mengubah persepsi penontonan anda secara total sehingga ke penghujung klimak filem ini.

Gone Girl melapiskan kisah Amy yang hilang dengan huru-hara penerimaan dan reaksi masyarakat yang diapi-apikan lagi oleh media di tengah-tengah kemelut itu. Kehilangan seorang gadis ‘semanis dan sesempurna’ Amy Dunne yang menjadi idola serta sangat popular melalui rentetan buku berjudul ‘Amazing Amy’ semenjak kecil karangan oleh ibu bapa Amy sendiri ialah nilai berita dan gosip yang sangat sensasi untuk laku selaku-lakunya dijual oleh media.

Kisah kehidupan pasangan Amy dan Nick yang dikatakan sangat bahagia secara luarannya setelah 5 tahun mereka berumahtangga merupakan bahan tarikan utama kepada media untuk mengorek apakah rahsia ‘dalam kelambu’ mereka berdua? Perkara yang sama mungkin seringkali berlaku di luar sana apabila melibatkan konflik pasangan selebriti atau orang-orang ternama yang berlaku secara tiba-tiba. Tanggapan masyarakat ialah mesti ada sesuatu yang tidak kena? Filem ini begitu berjaya menekap reaksi masyarakat secara umum yang sangat gemar untuk menjaga tepi kain orang dan menyebarkan gosip tanpa bukti yang sahih.

Dalam filem ini, rancangan bual bicara tv oleh Ellen Abbott (Missi Pyle) dan Sharon Schieber (Sela Ward) yang kononnya mahu memahami dan membongkar punca sebenar di sebalik khabar angin rumahtangga Nick dan Amy yang bergoncang dan keretakan sebelum kehilangan Amy. Kisah kontroversi itu sudah tentu ialah ‘lombong emas’ untuk meraih rating tv yang tinggi melalui spekulasi dan tekaan yang dibincangkan merujuk pendapat ahli pakar berbagai bidang dan orang sekeliling pasangan itu.

Kemudian ia merebak dan berantaian mencetus perbincangan umum dalam media sosial, media cetak dan elektronik walaupun Amy belum ditemui. Akibatnya, Nick menjadi sasaran suspek utama pihak polis serta tuduhan rambang masyarakat berdasarkan petanda-petanda asas yang mungkin menjurus konklusi bahawa Amy telah dibunuh?

If you can’t beat them, join them. Permainan media menyuapkan masyarakat dengan sangkaan yang kedengaran seolah-olah fakta itu dipergunakan semula oleh Nick melalui nasihat peguamnya, Tanner Bolt (Tyler Perry) untuk muncul secara suka rela di kaca tv untuk memberi pendapat yang kelihatan sangat jujur. Tetapi tindakan berani Nick itu akan mencetus implikasi lain yang lebih menakutkan ke babak-babak penghujung filem ini. Gone Girl bermain dengan kepercayaan anda sebagai penonton, mana yang betul, mana yang dusta?

Filem ini sangat baik diceritakan kerana kedua-dua pelakon utamanya Rosamund Pike dan Ben Affleck begitu terbentuk hampir sempurna, luaran dan dalaman membawa perwatakan sebagai suami-isteri. Watak Amy dan Nick yang digambarkan berselang-seli membawa membawa kisah masing-masing di peringkat awal filem, ditembungkan dalam babak-babak finale yang lebih cabar-mencabar. Faktor selain cerita dan lakonan yang baik, muzik latar Gone Girl juga diadun mengikut rentak turun-naik plot yang ketara mengikut emosi setiap babaknya.

Gone Girl (2014) mungkin kedengaran seperti plot cerekarama kisah konflik rumahtangga yang kebiasaan sahaja. Pahit-manis dalam kehidupan seharian suami-isteri seperti Amy dan Nick sememangnya dirasai oleh semua pasangan yang berkahwin. Barangkali hebatnya filem ini kerana mengandaikan realisme yang lebih pedih, perit dan menggerunkan apabila konflik dalaman rumahtangga berpunca dari masalah kewangan dan ketidakjujuran yang seakan barah dibiarkan terlalu lama merebak tanpa membenarkan jalan keluar iaitu penceraian cara baik.

Marah yang perlahan-lahan disimpan akhirnya menjadi dendam kesumat yang membuak-buak. Sudahnya, Nick dan Amy terpaksa akur dan terperangkap mengikut janji-janji dari mulut mereka sendiri yang dipamerkan di media dan ke mata masyarakat untuk terus bersama demi untuk kelihatan seperti benar-benar bahagia.


Takut Peminat Bosan, Emma Maembong Malas Cakap Pasal Kahwin

Kami pun perasan setiap kali gambar pasangan ini dikongsi di laman sosial, pastinya ada peminat yang meninggalkan komen yang mereka sudah bosan melihat mereka berdua selain ada yang bertanya bilakah mereka akan berkahwin.

Sedar akan hakikat itu, Emma Maembong berkata beliau tidak mahu lagi bercakap tentang soal perkahwinan dengan Zizan Razak selagi ia belum benar-benar pasti.

BACA: Emma Maembong Dan Zizan Razak Jalani Fotografi Pra Perkahwinan Di Jepun?

“Saya tidak mahu bercakap tentang itu kerana jawapannya masih sama seperti tahun lepas, saya tidak mahu cerita berpusing-pusing hingga sebenarnya tiada jawapan tentang itu. Orang akan mula bosan dan marah dengan saya bila bercakap benda yang sama sahaja,” ujarnya.

Dalam perkembangan berkaitan, Emma Maembong meluahkan rasa gembira apabila kedua dua kakanya iaitu Yaya & Shikin Maembong telah selamat bergelar isteri orang baru baru ini.

“Insya-Allah kalau ada jodoh saya nanti saya akan beritahu dan jemput semua,” tambahnya.


Mustapha Maarof Meninggal Dunia

Seniman filem Melayu klasik Datuk Mustapha Maarof, 79, meninggal dunia di Hospital Angkatan Tentera, Tuanku Mizan, Wangsa Maju jam 8.38 pagi tadi.

Mustapha atau nama sebenarnya Mustapha Azhari Maarof meninggal di wad Unit Rawatan Rapi (ICU) hospital itu selepas dua minggu mendapatkan rawatan akibat penyakit paru-paru.

Jenazah akan disempurna di hospital dan disembahyangkan di Masjid Sentul sebelum dikebumi di Tanah Perkuburan Islam Ampang yang dijangka selepas Zuhur.


Aktres Filem Seram Ditangkap Khalwat

Harian Metro hari ini melaporkan yang seorang pelakon berstatus janda berusia 33 tahun dicekup oleh sepasukan anggota penguat kuasa selepas dipercayai berkhalwat bersama pasangannya di sebuah kondominium, Ukay Perdana dekat sini, awal pagi tadi.

Tangkapan dilakukan oleh Bahagian Penguatkuasaan Jabatan Agama Islam Selangor (JAIS) pada 3.23 pagi ini kediaman pelakon itu berdasarkan maklumat orang awam.

Sumber berkata, kedua-dua pasangan berkenaan ditahan selepas gagal menunjukkan sebarang dokumen menunjukkan mereka mempunyai sebarang ikatan mahram.

Pelakon mempunyai tiga anak itu dilaporkan pernah membintangi beberapa buah filem tetapi lebih sinonim dengan filem seram dan watak hantu. (rtky/m)


Madu Erma Fatima Timang Cahaya Mata

“Malang bagi seorang perempuan yg tidak mampu memberikan zuriat buat suaminya kerana anak adalah anugerah Allah paling berharga,” itu tulisan Erma Fatima di akaun Instagram beliau hari ini sebagai menyambut kelahiran anak kepada madunya, Aida.

Sedih juga kami baca kenyataan itu & rata rata peminat turut merasa simpati dengan Erma Fatima serta berharap penerbit juga pelakon popular ini lebih tabah dalam kehidupan. Seperti kata mereka, Erma Fatima masih sebaik baik wanita di mata Allah.

Tiada maklumat terperinci tentang kelahiran anak kepada pasangan Aida & Bade Hj Azmi ini tetapi kami pasti keluarga kecil ini pasti gembira dengan kelahirannya.

“Welcome to the family baby Jihad. Congratulation Bade and Aida,” tambahnya lagi. (rtky/m)


Faralyna Idris Sah Bergelar Isteri Fikri

Malam tadi mengambil tempat di atas kapal Cruise Tasik Putrajaya, pelakon Faralyna Idris selamat bergelar isteri kepada jejaka pilihan hatinya Muhammad Fikri Abdullah. Pasangan ini bertunang pada Mei 2014 selepas bercinta hampir dua tahun.

Pasangan ini bakal mengadakan majlis resepsi pertama mereka di Grand Ballroom The Place Once City, Subang Jaya hari ini manakala resepsi sebelah lelaki akan diadakan di Keramat, esok.

Bercakap kepada Berita Harian, Faralyna Idris meluahkan rasa bersyukur yang majlis pernikahan berjalan lancar walaupun terpaksa menukar lokasi pada saat saat akhir selain berkata masih tiada perancangan untuk berbulan madu setakat ini.

“Alhamdulillah di sebalik kekalutan minit akhir kami mengubah lokasi majlis perkahwinan, akhirnya semua berjalan seadanya. Terima kasih kepada keluarga yang banyak membantu melancarkan segala-galanya. Setakat ini kami tak merancang lagi nak berbulan madu ke mana-mana”

“Keputusan berkahwin ini pun mengejut, secara tiba-tiba apabila Fikri ajak saya kahwin. Perkara baik, keluarga pun tak ada halangan. Mungkin tahun depan kami akan berbulan madu”

“Ikut keinginan hati ingin ke Pulau Maldives. Tapi tak kisah mana-mana janji kami dapat luangkan masa berdua menikmati keindahan fasa awal perkahwinan. Soal anak pun tiada perancangan lagi. Terima saja rezeki jika ada dalam masa terdekat,” ujarnya gembira.

Tahniah buat keluarga kedua dua pasangan atas perkahwinan indah ini. Berikut beberapa keping gambar sekitar majlis pernikahan Faralyna Idris & Fikri untuk tatapan anda. (rtky/m)


Sebelum Bercerai, Awie Tuntut Rozana Pulangkan Harta

Beberapa hari lalu, ada laporan menyebut yang Awie bersedia untuk bercerai dengan isterinya kini Rozana Misbun selepas melihat tiada masa hadapan bersama wanita itu dan ianya mungkin jalan terbaik untuk kebahagian dirinya dan juga anak anak.

BACA: Mahu Selesai Luar Mahkamah, Awie Pilih Untuk Bercerai Dengan Rozana

Dalam temubual terbaru bersama Mangga Online Awie berkata yang beliau tidak pernah menyebut tentang penceraian namun tidak menolak sebarang kemungkinan.

“Saya tidak failkan apa apa pasal perceraian. Saya tak pernah cakap pasal cerai. Tetapi saya sedia menerima sebarang kemungkinan. Kalau orang di sana (Rozana) yang mahukan (cerai) okay, tapi tak semudah itu, ada syaratnya … pulangkan harta saya,” ujar Awie ringkas.

BACA: Sijil Nikah 9 Tahun Didakwa Palsu, Isteri Awie Buat Laporan Polis

Kenyataan terbaru Awie ini seakan mengiyakan desas desus sebelum ini yang mengatakan punca segala pergolakan yang terjadi antara dirinya dan Rozana Misbun adalah wang dan ini sebenarnya menimbulkan lebih banyak persoalan dari jawapan. (rtky/m)


Puteri Balqis Dinobatkan Pelakon Wanita Terbaik Asia Di ATA 2014

Pelakon cilik berbakat besar Puteri Balqis Aziz, 7, sekali lagi melakar sejarah apabila dinobatkan sebagai Pelakon Wanita Terbaik Asia di Anugerah Televisyen Asian (Asian Television Awards 2014) yang berlangsung di Singapura, pada Khamis (malam tadi).

Puteri Balqis meraih kemenangan menerusi drama arahan pengarah Erma Fatima berjudul Balqis yang disiarkan di saluran TV3 tidak berapa lama dahulu.

Sekaligus dia mengenepikan lima pelakon wanita Asia yang bersaing iaitu Joan Chen (Singapura), Tien Hsin (Taiwan), Kristal Tin (Hong Kong), Ruin En (Singapura) dan Ko Shun Chin (Taiwan).

Ini merupakan kejayaan besar kedua Puteri Balqis tahun ini selepas meraih kemenangan Pelakon Wanita Terbaik (ASK2013) yang berlangsung di Pusat Dagangan Dunia Putera (PWTC), Kuala Lumpur pada November lalu. (rtky/fr)


Sempurnakan Kewanitaan Anda Dengan Belaian Susu Semulajadi

Sebagai wanita moden, pastinya anda semua mempunyai cara penjagaan diri yang tersendiri untuk tampil berkeyakinan dan lebih anggun di khalayak ramai dan ini termasuklah penjagaan wajah secara menyeluruh, penjagaan rambut, body scrub dan juga solekan harian.

Namun, tidak ramai wanita sedar yang penjagaan bahagian intim atau juga kini dikenali sebagai kawasan V memainkan peranan sama penting untuk meningkatkan keyakinan diri anda dari dalam — sama seperti rutin penjagaan kecantikan lainnya.

Tahukah anda yang V wanita secara semulajadinya menghasilkan asid laktik yang secara asasnya penting dalam penjagaan kesihatan kawasan intim itu namun penghasilannya akan berkurangan ketika anda datang bulan, buang air kecil mahu pun berpeluh.

Asis laktik penting dalam berperanan untuk menjaga bahagian intim anda dari menghasilkan bau & bakteria tidak sihat — yang pastinya bukan sesuatu yang anda inginkan.

Di sini peranan pembersih bahagian intim wanita yang sesuai penting sebagai pilihan anda & tidak perlu risau lagi kerana Lactacyd mengandungi esen susu yang membekalkan asis laktik mencukupi untuk penjagaan kesihatan V anda.

Selain asid laktik, bahan lain yang terkandung di dalam esen susu Lactacyd ialah Laktoserum yang membantu memanjangkan hayat simpanan asid laktik di sekitar V anda agak bakteris jahat dapat ditentang dengan lebih lama — lebih perlindungan untuk kebaikan anda.

Selain menjaga kebersihan secara berkekalan sepanjang hari, Lactacyd White Intimate kini mampu mencerahkan bahagian kulit sekitar V anda dalam masa 4 minggu kerana mengandungi bahan pencerah berasaskan tumbuhanlaut semulajadi iaitu Actipone-B dan Algowhite.

Lactacyd Revitalize pula mampu mengekalkan keremajaan bahagian intim anda yang kini lengkap dengan rangkaian anti-penuaan menggabungkan Vitamin E dan kolagen.

Anda mahu dapatkan Lactacyd Revitalize 60ml secara PERCUMA? Anda hanya perlu isi borang di laman Lactacyd.com.my dan tebus Lactacyd Revitalize 60ml dengan setiap pembelian satu botol Lactacyd White Intimate 150ml, hanya RM17.90 daripada mana-mana Watsons. Jom!


Que Haidar Lihat Sudut Positif Skinhead

Pelakon yang lama tidak muncul di layar perak Que Haidar tidak lama lagi akan tampil dalam filem terbaru yang mengetengahkan budaya Skinhead berjudul Ophilia. Sedar budaya itu sering dipandang negatif, pelakon ini ada pesanan untuk semua.

“Saya buat filem ini kerana nak tunjukkan benda yang baik pada mereka. Kita nak tunjuk benda benda yang positif dalam filem itu seperti semangat brotherhood yang ada dalam skinhead. Filem ini lebih menceritakan semangat setiakawan itu sendiri,” katanya.

Beliau turut menjelaskan bahawa persepsi seseorang itu terhadap skinhead itu amat berbeza dan terpulang kepada individu untuk menilai.

“Kalau kita pandang semangat setiakawan itu jahat, maka jahatlah dia, sebaliknya pula apabila kita memandang dari segi perspektif yang positif maka baiklah dia,” katanya bersahaja.

Filem Ophilia arahan Raja Mukhriz dan menampilkan barisan pelakon hebat seperti Pekin Ibrahim, Que Haidar, Zizan Nin & Vanidah Imran ini akan ke pawagam 18 Disember ini. (rtky/hfz)


Syarul Ridzwan Nafi Khabar Angin Sudah Meninggal Dunia

Menerusi aplikasi Whatsapp hari ini, tersebar berita mengatakan pelakon yang semakin meningkat naik, Syarul Ridzwan telah meninggal dunia selepas terlibat dengan satu kemalangan jalan raya di Seremban ketika dalam perjalanan ke Kuala Lumpur.

Menerusi akaun Instagram beliau Syarul Idzwan tampil memberikan penjelasan yang khabar angin itu tidak benar sama sekali dan beliau masih hidup walaupun keadaan kereta Honda City yang dipandunya rosak teruk akibat kemalangan itu.

“Saya okay. Tiada kecederaan langsung, saya dalam perjalanan pulang ke Kuala Lumpur dari Linggi baru habis shooting Street Vendetta. Accident dekat Jalan Sungai Ujong, Seremban. Jalan licin sebab baru lepas hujan, saya hilang kawalan, terlanggar divider, kereta berpusing dua kali, saya tak pengsan tak luka, Alhamdulillah, tak ada apa apa,” tulis beliau.

Pelakon ini sepatutnya ditemani oleh pembantu peribadinya namun atas sebab sebab tertentu dna tidak dapat dielakkan, beliau terpaksa memandu sendiri keretanya hari ini. Nasib baik tiada kecederaan serius atau kemalangan jiwa. (rtky/m)


Ziana Zain & Peminat Bercuti Ke Turki

Akhir tahun sebegini, ramai mengambil kesempatan untuk menghabiskan baki cuti yang ada untuk ke luar negara mencari ketenangan dari kesibukan kerja dan jika anda ikuti perkembangan selebriti di Instagram pun, ramai antara mereka yang kini sedang bercuti.

Salah seorangnya adalah penyanyi popular Ziana Zain yang sudah berada di bumi Turki sejak dua minggu yang lalu. Melalui Instagram beliau pun, saban hari ada sahaja gambar terbaru yang dimuat naik untuk tatapan para peminat.

Menurut sumber yang berkongsikan video di atas bersama kami, Ziana Zain terbang bercuti kali ini bersama 20 orang para peminatnya yang bertuah. Cemburu kami lihat video kembara penyanyi ini di Turki, entah bila pula giliran kami untuk sampai.

Buat anda, berikut beberapa keping gambar Ziana Zain bercuti di Turki baru baru ini. Enjoice!


Aliff Aziz Kena Sampuk Sampai Tumbuk Pekerja Hotel, Bergaduh?

Lepas satu isu timbul pula dengan satu isu lain. Berita perkembangan Aliff Aziz sejak kebelakangan pastinya sesuatu yang negatif dan peminat pun ada yang naik muak mendengar kisah beliau dan terbaru, ada dakwaan beliau khayal dadah sehingga bergaduh di hotel.

Aliff Aziz dikhabarkan mengamuk di sebuah hotel penginapan beliau sempena Anugerah Industri Muzik ke 21 yang berlangsung di Pusat Dagangan Dunia Putra (PWTC) pada Sabtu lepas.

Semasa kejadian Aliff Aziz kononnya berada dalam pengaruh dadah sehingga pihak hotel terpaksa memanggil polis bagi meleraikan keadaan apabila beliau dilaporkan menumbuk salah seorang pekerja di hotel tersebut.

“Ketika kejadian, saya memang tidak ingat apa yang berlaku. Saya mula sedarkan diri selepas semuanya sudah selesai. Sepupu saya memberitahu, saya dah kena sampuk. Memang saya ada masalah lemah semangat sejak kecil lagi,” jelasnya kepada mStar Online.

Penyanyi ini menambah yang tidak logik untuk beliau timbulkan satu lagi isu ketika ini sedangkan beliau kini dalam usaha memperbaiki namanya yang tercalar dek beberapa insiden negatif yang melanda dirinya sebelum ini.

“Mungkin mereka akan memberi pelbagai persepsi terhadap tingkah laku saya itu. Tetapi nak buat macam mana, ia adalah hari yang malang buat saya,” tambahnya lagi yang mengakui sedang berubat dengan seorang ustaz di SIngapura. (rtky/m)


Bekas Teman Lelaki Hanez Suraya Sah Bercerai Talak Satu

Kisah cinta pasangan Hanez Suraya dan lelaki bernama Romie ini mendapat perhatian meluas dari pihak media dan peminat dunia hiburan sepanjang tahun 2014 dan kisah mereka berakhir awal November lalu apabila mengakui hubungan sudah pun terputus.

BACA: Hanez Suraya Akui Tidak Lagi Bersama Romie, Buka Lembaran Baru

Namun kemelut rumahtangga Romie yang dikatakan berpunca dari Hanez Suraya tersimpul hari ini apabila Romie Razin Adilha Abd Jais dengan isterinya, Nur Liyana Manan sah bercerai talak satu di Mahkamah Rendah Syariah Shah Alam, sebentar tadi.

Lafaz cerai dilakukan Romie dihadapan Hakim Syarie Azmi Aziz selepas mahkamah membenarkan permohonan cerai oleh Nur Liyana mengikut Seksyen 47 Enakmen Undang-Undang Keluarga Islam (Negeri Selangor) 2003.

BACA: Dakwa Kenyataan Fitnah, Hanez Suraya Tuntut Isteri Romie Mohon Maaf

Mahkamah juga merekodkan perjanjian diantara Nur Liyana selaku plaintif & Romie (defendan) iaitu defendan perlu membayar nafkah edah sebanyak RM5,000 selama tiga bulan dan akan dibayar pada akhir tempoh edah, selain itu plaintif tidak akan menuntut mutaah dari Romie. (rtky/m)


Intan Ladyana Tak Serik Untuk Bercinta Lagi, Cari Lelaki Matang

Kisah berakhirnya mahligai cinta yang dibina bertahun tahun pelakon ini mendapat perhatian ramai baru baru ini sehingga ada yang tidak percaya mereka berpisah. Tetapi itulah resmi orang bercinta mana mahu manis sentiasa ‘kan?

Intan Ladyana hari ini nampak sudah melangkah ke hadapan dari memikirkan kisah cinta lamanya itu walaupun pihak lelaki masih memberikan kenyataan tentang janji janji mereka berdua ketika masih bersama dahulu.

BACA: Kamal Adli Dakwa Intan Ladyana Banyak Berjanji, Kecewa Sudah Ada Pengganti (ext.)

Bercakap kepada majalah Pengantin baru baru ini, pelakon ini bagaimana pun berkata yang beliau tidak serik untuk bercinta lagi dan menjadikan apa yang berlaku sebagai pengajaran.

“Sejujurnya, saya tidak serik untuk bercinta lagi selepas ini. Apa pun yang pernah terjadi dalam kehidupan, saya jadikan ia sebagai pengajaran dan pembakar semangat untuk teruskan kehidupan seperti biasa. Jika takut untuk berhadapan, sampai bila bila tidak akan move forward,” ujarnya.

Kembali solo (katanya) pastinya Intan Ladyana diajukan soalan tentang lelaki idaman beliau untuk dijadikan teman hidup selepas ini.

“Saya sukakan seorang yang setia dalam perhubungan. Mempunyai sikap bertanggungjawab dan boleh berkomukasi dengan baik. Di samping itu. ada perhubungan baik di antara kedua dua belah keluarga sama ada keluarga saya atau keluarganya,” tambahnya lagi. (rtky/m)


Pergi Shopping Dalam Pantang, Rozita Che Wan Anggap Perkara Biasa

Ada sahajalah perkara yang dilakukan oleh Rozita Che Wan atau lebih mesra dipanggil Che Ta ini yang tidak kena di mata para peminat dunia hiburan. Dari zaman solo sehingga mendirikan rumah tangga dengan Zain Saidin sehinggalah selamat melahirkan anak.

Baru baru ini, ada peminat mendakwa terserempak dengan Rozita Che Wan di kompleks Johor Premium Outlet (JPO) yang dilihat seronok membeli belah sedangkan ketika itu beliau masih dalam keadaan berpantang mengikut resam dan adat Melayu.

BACA: Rozita Che Wan Akui Bersolek Ketika Bersalin, Bukan Perkara Asing

“Setakat ini saya tidak pernah pun memberi kenyataan berpantang untuk tidak keluar dari rumah. Sebaliknya hanya berpantang dari segi penjagaan makanan dan dalaman badan. Jadi tak perlu nak persoalkan kenapa saya ke sana. Saya pantang orang ajak adalah.. hahaha,” ujar Che Ta.

Che Ta turut meluahkan rasa terkejut apabila kehadiran ke JPO menjadi bualan ramai, sedangkan perkara itu adalah normal bagi sesetengah golongan wanita.

“Kalau nak diikutkan saya nak duduk dalam kereta sahaja. Tapi memandangkan suami, anak-anak dan ibu keluar, maka saya pun ikut sekali. Tak mahulah duduk seorang diri dalam kereta”

“Tetapi lain pula jadinya apabila orang mula bercakap tentang kami. Mula-mula kata suami saya sombong kerana tidak mahu ambil gambar. Lepas itu kata saya langgar pantang pula. Macam-macamlah,” tambah Che Ta lagi. Biasalah orang popular, mesti ada yang bercakap. (rtky/m)


Shera Aiyob Kini Bertudung Dan Selesa Dengan Penampilan Baru

Sejak minggu lalu, ramai mula memperkatakan tentang khabar yang mengatakan pelakon dan juga isteri kepada Zahiril Adzim, Shera Aiyob kini sudah mengenakan tudung sepenuhnya selepas kesemua gambar beliau tidak bertudung sudah dipadam di laman sosial.

Berita itu disambut baik oleh ramai peminat yang suka dengan penampilan terbaru Shera Aiyob itu dan melalui Utusan Malaysia hari ini, beliau kongsikan sedikit kisah disebalik penghijrahan itu.

BACA: Zahiril Adzim Berguru Dengan Ayah Sendiri Untuk Jayakan Filem Pekak

Pelakon ini berkata yang keputusan untuk bertudung penuh ini diambil baru baru ini sahaja & tidak ramai yang mengetahuinya dan apabila ditanya jika ada peristiwa istimewa yang berlaku mendorong keputusannya itu, ini jawapan beliau.

“Tidaklah, tiada apa berlaku sebelum saya membuat keputusan ini. Tetapi perasaan itu memang ada sudah lama, cuma baru sekarang ia berlaku. Memang saya bersyukur sangat mungkin ini janji yang sudah tertulis yang saya akan mengenakan tudung sekarang,” ujarnya.

Shera Aiyob turut berkata yang suaminya Zahiril Adzim tidak memaksa untuk beliau berubah kerna percaya perubahan perlu datang dari diri sendiri.

“Dia tidak ada cakap apa-apa, cuma saya tahu memang dia juga nantikan keadaan ini sudah lama. Mungkin ini doa dia dan saya juga. Kali pertama saya mengenakan tudung ketika keluar rumah dia cuma tanya, betul ke? Bila saya cakap ya, dia hanya senyum,” tambahnya lagi. (rtky/m)


Dafi AF Sertai Pengurusan Ahmad Dhani, Bakal Muncul Album Di Indonesia

Beberapa tahun lalu, Dafi AF pernah mencuba nasib di Indonesia sebagai selebriti selepas terpilih untuk mengendalikan sebuah program hiburan bertajuk Selebrita Siang dan kembali ke Malaysia selepas kontraknya tamat di sana.

BACA: Dafi Kembali Aktif Di Malaysia & Kerjaya Di Indonesia Bukan Minat Sebenar

Namun hati Dafi AF nampaknya masih kuat untuk mencuba di Indonesia selepas berita melaporkan yang penyanyi ini sudah mengikat kontrak bersama pengurusan artis yang dimiliki oleh penyanyi & komposer popular di sana, Ahmad Dhani.

Menerusi syarikat Republik Cinta Manajemen (RCM), Ahmad Dhani dan Dafi AF akan bekerjasama untuk mengeluarkan sebuah album penuh dan ini merupakan yang pertama buat syarikat itu dalam soal kerjasama dengan penyanyi luar negara.

“Ini pertama kali saya lakukan kerjasama satu album dengan penyanyi Malaysia. Sebelumnya saya pernah, tapi enggak pernah satu album,” ujar Ahmad Dhani kepada Kapan Lagi.

Bekerjasama dengan artis luar negara bukan satu perkara asing buat Ahmad Dhani namun kali ini menurutnya kerana negara yang serumpun dengan Indonesia, ianya mempunyai satu bentuk cabaran tersendiri buat dirinya. (rtky/m)


Siti Nurhaliza Rangkul Vokal Terbaik AIM Buat Kali Ke-12

Keputusan penyanyi popular ini untuk kembali tercalon dalam persaingan Anugerah Indusrti Muzik (AIM) ke 21 baru baru ini membuahkan hasil selepas daripada lapan pencalonan yang diterimanya Dato’ Siti Nurhaliza pulang dengan tiga trofi menerusi album Fragmen & Konsert Lantera Timur.

GALERI: Gaya Selebriti Di Karpet Merah Anugerah Industri Muzik (AIM) Ke 21

Siti Nurhaliza berjaya pulang dengan trofi Album Terbaik (Fragmen), Persembahan Vokal Terbaik Di Dalam Lagu Wanita dan Rakaman Album Terbaik (Konsert Lentera Timur).

“Album Fragmen ini adalah inspirasi dari suami saya. Apa yang jadi pada beliau memberi inspirasi pada saya untuk menghasilkan album ini. Album ini menceritakan kesedihan, kegembiran dan apa yang saya rasa, saya kongsikan dalam album ini,” katanya ketika menerima trofi.

Dalam perkembangan sama Sona One mencipta sejarah tersendiri dalam penganjuran AIM apabila berjaya merangkul anugerah Lagu Terbaik menerusi ‘No More’ yang merupakan lagu berbahasa Inggeris pertama yang berjaya merangkul gelaran tersebut.

“Saya mahu orang ramai sedar yang ianya bukan soal bahasa namun kualiti lagu itu sendiri,” kata Sona One mengulas kemenangan beliau.

Akim Ahmad yang gagal ke Anugerah Juara Lagu berjaya merangkul anugerah Persembahan Vokal Terbaik Di Dalam Lagu Lelaki menerusi lagunya Mewangi. (rtky/m)

Lagu Terbaik – No More (SonaOne)
Album Terbaik – Fragmen (Siti Nurhaliza)
Persembahan Vokal Terbaik Di Dalam Lagu (Wanita) – Siti Nurhaliza (Lebih Indah)
Persembahan Vokal Terbaik Di Dalam Lagu (Lelaki) – Akim Ahmad (Mewangi)
Lagu Pop Terbaik – Sesal Separuh Nyawa (Alyah)
Lagu Rock Terbaik – Rentak Laguku (Bunkface ft. Amy Search)
Lagu Hip Hop Terbaik – Apa Khabar (Joe Flizzow ft. SonaOne)
Video Muzik Terbaik – Yuna (Falling)
Artis Baru Terbaik – Poova
Persembahan Vokal Duo/Kolaborasi Terbaik Di Dalam Lagu – Nora bersama Mosyi, Alif & Putri (Selamanya Bahagia)
Persembahan Vokal Berkumpulan Terbaik Di Dalam Lagu – Azhael (Hujung Waktu)
Lagu Pop Etnik Terbaik – Akar Kita Zapin
Lagu Nasyid Terbaik – Rindu Allah Sayang Allah (R.A.S.A)
Lagu Inggeris Tempatan Terbaik – No More
Artis Baru Terbaik – Poova
Lagu Bahasa Melayu Terbaik Yang Dipersembahkan Oleh Artis Luar Negara – Salahkah (Hafiz Suip & Rossa)
Kulit Album Terbaik – #1 (Stacy)
Rakaman Album Terbaik – Konsert Lentera Timur (Siti Nurhaliza Bersama Orkestra Tradisional Malaysia)
Susunan Muzik Terbaik Di Dalam Lagu – Mahligai Kayangan (Salamiah Hassan)
Anugerah Seri Wirama – Datuk Ramli Sarip


Erin Malek Tak Kisah Bergelar Ibu Di Usia Muda, Tidak Rancang Kehamilan

Keputusan pelakon ini untuk menamatkan zaman bujang pada usia 20 tahun baru baru ini pun cukup untuk mengejutkan ramai pihak maklumlah nama sedang meningkat naik. Namun, itu bukan masalah buat Erin Malek yang kini sudah dua bulan bergelar isteri.

Bercakap kepada GUA di majlis pelancaran Magnum Cafe, Kuala Lumpur baru baru ini Erin Malek turut berkata yang beliau tidak kisah untuk bergelar ibu pada usia muda dan akan menerima sebarang kurniaan cahayamata dalam masa terdekat dengan hati terbuka.

BACA: Erin Malek Minta Isu Gambar Di Kelab Malam Tidak Diungkit

“Setakat ini, belum lagi ada tanda-tanda kehamilan. Memang ada ramai yang bertanya, walau pun usia berkahwinan Erin dan suami baru masuk dua bulan. Kalau boleh, suami memang mahukan anak seawal yang mungkin. Cuma, kami anggap belum ada rezeki lagi,” ujarnya.

Erin Malek juga menambah yang beliau tidak mahu terburu buru dalam soal anak kerana mereka berdua kini masih dalam fasa berbulan madu dan akan terbang ke London pula pada penghujung Disember ini untuk percutian mereka berdua.

“Suami seorang yang memang suka berjalan, dan itu adalah hobinya yang dikongsi sama dengan saya. Jadi kami tak kisah berbelanja untuk tujuan itu,” tambahnya. (rtky/m)


Gaya Selebriti Di Karpet Merah Anugerah Industri Muzik (AIM) Ke 21

Saban tahun pastinya kita tidak terlepas dari mengikuti perkembangan majlis berprestij ini yang mengiktiraf penggiat industri muzik di Malaysia. Untuk edisi ke 21 kali ini, Anugerah Industri Muzik (AIM) diadakan di Dewan Merdeka, Pusat Dagangan Dunia Putra (PWTC).

Malam kemuncak ini dikendalikan oleh Zizan Razak & bekas penyampai radio Hot FM, Faizal Ismail yang merupakan gandingan sama untuk program Akademi Fantasia baru baru ini.

Okay kami ada permainan untuk anda dalam entri ini tetapi tidak menjanjikan apa apa hadiah, lihat kepada galeri gaya selebriti di karpet merah Anugerah Industri Muzik (AIM) ke 21 di bawah dan beritahu kami berapa ramai yang anda tidak kenal.

Risau kami sahaja yang semakin tertinggal dengan perkembangan mereka dalam dunia industri ini maklumlah sibuk dengan gossip. Apa pun, enjoice! (rtky/m)


Chef Riz, Shikin Maembong Kini Selamat Bergelar Suami Isteri

Selepas hampir dua tahun hidup menduda akhirnya chef selebriti terkenal iaitu Chef Riz atau nama sebenarnya Mohd Nadzri Redzuwan selamat menikahi kakak kepada Emma Maembong iaitu Shikin Maembong malam tadi.

Beberapa keping gambar sekitar majlis pernikahan pasangan ini telah dikongsikan oleh ayah Chef Riz sendiri iaitu Chef Wan yang menunjukkan pasangan pengantin baru itu cantik sama padan dalam persalinan rona putih dalam majlis serba sederhana.

BACA: Chef Wan Gesa Lelaki Bantu Kerja Rumah, Bukan Kerja Pondan

Bercakap kepada portal Murai, Chef Wan berkata majlis pernikahan dirancang oleh mereka berdua sendiri tanpa melibatkan kedua dua belah keluarga.

“Saya rasa mereka telah melakukan tugas yang baik untuk mengadakan majlis akad nikah itu,” ujar Chef Wan yang mengakui ada menawarkan wang tunai sebagai hadiah perkahwinan untuk pasangan ini belanjakan untuk majlis nikah namun mereka menolak.

Tahniah buat kedua dua belah keluarga Chef Riz dan Shikin Maembong. Semoga perkahwinan ini kekal sehingga ke akhirnya. Boleh tambah cucu Chef Wan cepat cepat, heh. (rtky/m)


Penulis Novel Saman Syamsul Yusof, Dakwa Bohsia Sebuah Karya Ciplak

Seorang penulis novel, Elias Idris dilaporkan telah mengemukakan tindakan saman terhadap Yusof Haslam, Syamsul Yusof dan Skop Production atas dakwaan filem Bohsia (2009) menciplak karya tulisan beliau iaitu novel Aku Bohsia keluaran tahun 1995.

Bercakap kepada Harian Metro, pengarah filem tersebut Syamsul Yusof bersumpah yang beliau tidak menciplak karya novel penulis itu seperti didakwa selain tidak mengetahui wujudnya novel itu dan tidak menyangka perkara ini dibawa sampai ke peringkat undang undang.

“Sumpah demi Allah, demi Rasul saya tak buat seperti apa yang dituduh itu. Saya tak pernah tahu pun mengenai novel itu. Jadi tak mungkin saya nak tiru. Mungkin beberapa persamaan yang wujud dalam novel dan filem itu hanya satu kebetulan,” jelas Syamsul.

“Papa pernah memaklumkan hal mengenai ketidakpuasan hati seorang penulis novel mendakwa kami menciplak novelnya menjadi filem Bohsia (2009). Mereka pernah berbincang dan kami menafikan dakwaan itu sebab ia memang tak berlaku seperti dituduhnya”

“Tidak sangka pula perkara ini dibawa ke tengah sampaikan pihaknya failkan saman ke atas saya, papa dan syarikat. Dia nak saman itu hak dia, kami kenalah lawan dengan undang-undang”

Elias Idris mendakwa yang beliau perasan akan persamaan filem Bohsia dengan novel karyanya itu selepas menontonnya tahun lalu dan menjelaskan eberapa watak dan jalan cerita dalam novel itu ditiru dan diterbitkan dalam bentuk visual menerusi filem Bohsia tanpa kebenaran.

Penulis itu menerusi peguam Tetuan Maha & Peri memfailkan writ saman terhadap Syamsul Yusof, bapanya & Skop Production di Mahkamah Tinggi KL pada 10 November lalu. (rtky/m)


Mahu Selesai Luar Mahkamah, Awie Pilih Untuk Bercerai Dengan Rozana

Jika dilihat kepada perkembangan terkini kemelut rumahtangga Awie dan isterinya Rozana Misbun memang akan berpanjangan selepas perbincangan untuk selesaikan perkara ini diluar mahkamah tidak dilayan oleh si isteri yang mahu terus menegakkan pendirian di mahkamah.

“Saya inginkan masalah ini selesai di luar mahkamah kerana kisah rumah tangga hanya timbulkan aib bukan sahaja pada saya, bahkan kepada keluarga dan anak-anak. Saya telah beri cadangan kepada pihak Rozana untuk selesaikan kes ini di luar mahkamah kerana ia lebih baik untuk kedua-dua pihak, tetapi pihak Rozana menolaknya,” jelas Awie kepada Kosmo!.

BACA: Sijil Nikah 9 Tahun Palsu, Isteri Awie Buat Laporan Polis

Mengulas tentang dakwaan yang sijil pernikahan beliau bersama Rozana selama sembilan tahun yang didakwa palsu. Awie mendakwa tindakan Rozana mengangkat perkara itu kini seakan mahu mengaibkan dirinya sedangkan mereka sudah berkahwin lama.

“Jika sedar yang sijil nikah itu palsu, sedangkan kami telah berkahwin selama sembilan tahun dan mempunyai tiga orang anak, mengapa baru sekarang baru isu itu dibangkitkan semula, adakah mahu memalukan saya?” tambahnya lagi.

Awie turut menambah yang beliau tidak nampak masa hadapan bersama Rozana lagi selepas ini & memberikan bayangan yang mereka bakal bercerai selepas kemelut ini selesai.

“Rasanya kami berdua sudah tidak boleh bersama lagi. Selepas kes ini selesai di mahkamah, saya tidak mahu dia hadir dalam kehidupan saya lagi,” ujar Awie. (rtky/m)


Elaine Daly Sah Bergelar Isteri Kepada Nick Borden

Pelakon dan pengacara program bual bicara Bella, Elaine Daly petang tadi selamat bergelar isteri kepada Nick Borden dalam sebuah majlis perkahwinan bertemakan dalam taman yang diadakan di restoran makanan Itali, Ciao yang terletak di Jalan Kampung Pandan, KL.

Suami Elaine Daly, Nick Borden merupakan seorang doktor yang sudah menetap di Malaysia lebih 10 tahun selain memegang status penduduk tetap. Pasangan ini bertunang pada Julai lalu.

Selepas majlis perkahwinan diadakan di Kuala Lumpur, pasangan ini akan diraikan pula dalam satu majlis di tempat asal Nick Borden iaitu Johannesburg, Afrika Selatan sekitar Januari depan. Mereka merancang untuk berbulan madu selepas itu.

“Kami merancang untuk berbulan madu di Zimbabwe. Apapun saya bersyukur semuanya berjalan lancar. Sabtu ini akan ada majlis tertutup meraikan kami di sebuah lokasi rahsia,” ujar Elaine Daly kepada Berita Harian hari ini. Tahniah buat kedua dua keluarga pasangan ini. (rtky/m)


Lady Gaga Dedah Pernah Dirogol Ketika Remaja Oleh Penerbit Muzik

Dalam satu temubual terbaru bersama program radio yang dikendalikan oleh Howard Stern baru baru ini, Lady Gaga mendedahkan satu peristiwa hitam yang pernah berlaku ke atas dirinya dan ianya telah diabadikan sebagai inspirasi dalam lagu Swine.

“Saya melalui perkara yang sangat teruk sehingga menyebabkan saya tergelak jika mengingatinya sekarang. Saya telah menjalani banyak terapi mental dan fizikal untuk memulihkan diri saya dalam jangka masa beberapa tahun,” ujar Lady Gaga.

“Pada telahan saya, ini mungkin perkara biasa bagi orang dewasa. Saya sangat naif sehingga bila umur saya sedikit dewasa, baru saya sedar perkara itu (diperkosa) adalah satu perbuatan yang menjijikan. Dia 20 tahun lebih tua daripada saya ketika itu,” tambahnya lagi.

Lady Gaga bagaimanapun berkata beliau tidak melaporkan kejadian itu kepada sesiapa mahu pun pihak berkuasa ketika itu dan selepas beberapa lama terserempak dengan penerbit muzik yang memperkosa dirinya di sebuah lokasi dan dirinya terus diselubungi ketakutan. (rtky/m)


Fouziah Gous Rimas Bila Peminat Tanya Tentang Soal Anak

Eh perkara biasalah jika bujang orang tanya bila mahu berkahwin, sesudah berkahwin berhadapan pula soalan bila mahu menimang cahayamata. Orang kita ‘kan cemerlang soal menjejak progress kehidupan orang lain. Lebih lebih lagi jika ianya selebriti, heh.

Selepas 14 bulan mendirikan rumahtangga, Fouziah Gous pastinya tidak terlepas daripada soalan berkaitan anak dan beliau sendiri mengakui ada kalanya sedikit merimaskan, soal berkaitan memiliki zuriat sendiri bukan satu keutamaan ketika ini.

“Tempoh setahun ini hidup berdua sebagai suami isteri adalah saat terbaik untuk kami saling belajar dan mengenali lebih dekat diri pasangan. Itu juga antara sebab mengapa kami kini tidaklah terburu-buru untuk mempunyai cahaya mata”

“Saya dan suami percaya soal anak adalah ketentuan Tuhan. Insya-Allah, kami tak akan sorokkan berita baik itu dari peminat bila sampai masanya,” jelasnya kepada Harian Metro.

Pelakon ini turut menjawab persoalan ramai tentang dirinya yang dikatakan sering sangat bersama suami dan seakan akan menunjuk kemesraan mereka berdua di laman Instagram.

“Terus-terang, sejak berkahwin, saya belum pernah berjauhan dengan suami. Hampir setiap hari kemana-mana berdua. Bagi saya apabila memuat naik foto bersama suami, itu adalah realitinya kerana hampir setiap hari dan masa, saya memang bersama dia”

“Kalau nak kata saya menunjuk saya tak pernah mempamerkan hal berkaitan material contohnya barangan mahal yang saya terima daripada suami,” ujar Fouziah Gous. (rtky/m)


Isu Kemban Dalam Karya, Erma Fatima Tak Mahu Ambil Pusing

Isu babak kontroversi seperti berkemban bukan asing buat pengarah, penerbit popular ini. Pernah suatu ketika dahulu Erma Fatima dikaitkan dengan isu berkemban yang dipertontonkan dalam filem Embun tidak menjadi halangan untuknya terus maju dalam karya-karyanya yang lain.

Terbaru telefilemnya yang berjudul Takhta 3 Ratu yang dipersembahkan oleh pelakon hebat seperti Erra Fazira, Awie dan Feby Febiola (aktres Indonesia) mempunyai sedikit adegan intim dan dalam telefilem itu juga turut memaparkan pelakon yang memakai kostum berkemban masyarakat kerajaan Majapahit suatu ketika dahulu.

“Satu ketika dahulu saya terduduk hancur jiwa apabila isu rogol diperkatakan sehingga membunuh perasaan saya untuk membuat filem dan hari ini saya bangkit bukan untuk melayan isu berkemban ini. Bagi sesiapa yang ingin membincangkan pasal isu ini saya redha,” katanya.

Dia ditemui semasa majlis pratonton telefilem Takhta 3 Ratu di Istana Budaya, KL malam kelmarin.

Sebagai pengarah telefilem dan teater ‘Takhta 3 Ratu‘ Erma berharap perkara ini tidak dijadikan isu berbanding perkara-perkara yang lebih positif dalam karya terbarunya ini. Dia juga berharap agar penonton bijak menilai setiap apa yang dipertontonkan itu.

“Saya berharap benda ini tidak menjadi isu kerana banyak lagi benda lain atau ruang yang boleh diperkatakan dalam telefilem ini. Saya berharap penonton sekarang sudah bijak untuk menilai”

Telefilem Takhta 3 Ratu yang berdurasi lebih 2 jam ini dapat disaksikan melalui pementasan teater di Istana Budaya dari 13-22 Disember 2014 manakala tayangan filem televisyen pula akan ditawarkan dari 25 Disember 2014 di Astro Eksklusif (Saluran 480). (rtky/hfz)


Fauziah Latiff Bakal Nikah Tahun Depan

Tidak berapa lama dahulu, ada timbul berita mengatakan yang Fauziah Latiff kini sudah menemui pengganti cinta hatinya selepas beberapa keping gambar beliau bersama seorang jejaka dilihat tersebar di internet namun penyanyi ini tidak memberikan apa apa komen.

Gossip yang mengatakan beliau sudah putus cinta tidak berapa lama kemudian juga menjadi satu perhatian ramai dan seperti biasa, tiada komen dari Fauziah Latiff.

Menerusi laporan mStar Online hari ini Fauziah Latiff akhirnya membuka mulut tentang kisah cinta terbaru beliau dan mengesahkan yang bakal mendirikan rumahtangga dengan lelaki pilihan hatinya pada tahun hadapan. Sudah sampai masa katanya.

“Ya, Insya-Allah tahun depan masa yang sesuai untuk saya mendirikan rumah tangga. Saya sendiri berdebar-debar untuk melangkah ke alam itu semula, tapi saya fikir ia adalah untuk kebahagian semua pihak termasuk anak-anak,” ujar Fauziah Latiff.

Beliau bagaimana pun enggan mendedahkan identiti lelaki yang berjaya menawan hatinya namun berkata tiada persiapan besar dilakukan dan majlis akan berlangsung dalam suasasa sederhana.

“Saya tak banyak buat persiapan kerana pada usia sekarang yang penting ialah untuk settle down sahaja. Alhamdulillah, anak-anak saya terima dengan keputusan ini dan mengharap yang terbaik buat kami,” tambahnya lagi.

Fauziah pernah berkahwin dengan Johan Indot di London pada tahun 1997 dan mereka disahkan bercerai pada tahun 2007 lalu. (rtky/m)


RM15,000 Untuk Dapatkan Amelina Buat Persembahan Pentas?

Selepas 15 tahun tidak muncul di mana mana pentas persembahan mahu pun lagu baru, Amelina nampaknya tidak mahu mengalah dengan harga pasaran semasa kepada penyanyi penyanyi yang lebih junior. Ada khabar mengatakan bayaran beliau kini mencecah puluhan ribu ringgit.

BACA: Amelina Akui Buat Tiga Kali Solat Istikharah Sebelum Kembali Menyanyi

Syarikat pengurusan Wake The Baby milik Ajai, tempat di mana Amelina bakal bernaung selepas ini tampil memberikan jawapan terhadap dakwaan bayaran mahal yang dikenakan penyanyi dangdut itu untuk kembali beraksi di atas pentas.

“Kami ada menerima beberapa permintaan daripada penganjur persembahan di Singapura untuk acara korporat, namun kami masih belum mengesahkannya lagi”

“Dari harga yang kami beri tidaklah terlalu mahal kerana kalau dulu harga dia RM7,000. Sekarang kadarnya dalam dua kali ganda bersesuaian dengan suasana ketika ini. Takkanlah nak ikut harga lama juga. Harga tersebut masih boleh dibincangkan lagi,” ujar pengurus artis syarikat itu.

Namun jelasnya lagi, Amelina masih belum menerima tempahan persembahan dari dalam Malaysia sendiri dan jika ada pun, beliau tidak akan menerimanya kerana masih belum bersedia.

“Insya-Allah selepas lagu baru dia siap barulah kami akan terima tawaran persembahan korporat,” tambahnya yang turut berkata syarikat sudah ada perancangan tersendiri untuk kembali menaikkan nama Amelina dalam dunia hiburan. (rtky/m)


Remy Ishak Rasa Belum Layak Bergelar Pengarah, Masih Belajar

Progress yang normal rasanya jika seorang pelakon yang sudah lama dalam industri untuk tampil dengan karya arahan sendiri atau sekurang kurangnya bertindak sebagai penerbit. Namun perkara itu bukan satu keutamaan lagi buat pelakon kacak, Remy Ishak.

Bercakap kepada Mangga Online baru baru ini, Remy Ishak mengakui beliau masih banyak impian yang belum tercapai dalam bidang lakonan dan merasakan dirinya masih belum cukup bagus sebagai anak seni untuk bergelar pengarah.

“Saya belum puas menjadi seorang pelakon. Walaupun sudah sepuluh tahun dalam industri ini dan bermacam watak yang telah saya bawakan, tetapi masih ada lagi watak yang ingin saya explore”

“Sebagai pelakon, saya belum cukup baik kerana masih banyak yang belum saya capai. Apa lagi untuk saya jadi seorang pengarah. Belum cukup bagus untuk menjadi pengarah,” ujarnya.

Kini sedang hangat di kaca televisyen melalui drama bersiri Satu Hari di TV9, beliau akan muncul dengan drama bersiri Antidot yang akan ditayangkan di TV3 bermula 9 Disember ini.

“Saya melakonkan sendiri babak lasak, saya pastikan tubuh saya benar-benar fit dan berstamina. Dua bulan sebelum penggambaran, saya prepare dengan buat cardio workout di gimnasium. Saya juga menjaga pemakanan saya. Kalau pemakanan tak jaga, saya akan cepat penat semasa melakonkan babak-babak stunt,” jelas Remy Ishak tentang wataknya. (rtky/m)